qundao/data-zh-poetry huggingface dataset:
早行有感
作者：许珏
朝代：清

生年三十四，未尝离庭闱。四年游虞山，间月辄一归。我母生我晚，拊我如婴儿。饮食必加询，冷暖为护持。一从出门来，水陆疲奔驰。水行畏风波，陆行苦崎岖。夜半坐车辕，冷露湿衣裾。驱蹇入水中，月黑流声嘶。深浅不可辨，呼吸蹈危机。日午行未息，面汗皆尘缁。欲饮不得饮，忍饥不言饥。傥体慈亲心，见此将何如。日暮暂解装，挑镫作家书。儿行皆坦途，儿安母勿虞。
汾州道中
作者：许珏
朝代：清

劫后哀鸿瘖不鸣，天涯极目泪纵横。山经积旱春无色，河咽残冰夜有声。万里轮蹄消白日，几人肝胆为苍生。蹉跎未遂澄清志，何日驰驱报圣明？
清江道中
作者：许珏
朝代：清

静居忽不乐，揽辔出风尘。生世逢明圣，安閒愧此身。请缨行有日，橐笔且依人。四海男儿志，驰驱岂为贫。春宵苦不寐，破晓上征车。野旷天垂幕，河乾地卷沙。绯桃十数树，绿柳两三家。何必江南好，天涯揽物华。
清江道中·其一
作者：许珏
朝代：清

静居忽不乐，揽辔出风尘。生世逢明圣，安閒愧此身。请缨行有日，橐笔且依人。四海男儿志，驰驱岂为贫。
清江道中·其二
作者：许珏
朝代：清

春宵苦不寐，破晓上征车。野旷天垂幕，河乾地卷沙。绯桃十数树，绿柳两三家。何必江南好，天涯揽物华。
谒范文正公祠
作者：许珏
朝代：清

贫儒困韦布，郁郁不可居。所见祇利名，得志将何如。人生发未燥，入塾诵诗书。道通天地人，识岂囿一隅。举世病饥溺，拯之在吾徒。伟哉文正公，志量世所无。伏处怀庙堂，宦达忧江湖。立朝三十年，寒素如其初。禄入赡同宗，身外无赢馀。世儒不自奋，观之徒嗟吁。我来谒公祠，再拜立斯须。愿言式高风，永为学士模。
天香
作者：许珩
朝代：清
体裁：词

兰泪垂垂，梧风瑟瑟，愁城浊酒难破。镜蚀云中，香收天外，兀兀赚人闲坐。梯空甚术，拚深掩、轩窗则那。应是无聊惯也，良宵更教偷惰。豪情近来若个。屑珠玑、九天飞唾。请借吴刚玉斧，劈开云涴。重拟更阑小课。拍水调、平分旧词座。莫忆江南，伤心老贺。
八月
作者：许瑶光
朝代：清

八月凉秋热更乘，天心鹰为桂花蒸。香来鹫岭苍毛栗，熟到鸳湖没角菱。归燕海村潮欲上，残蝉江树月初升。鱼龙虽冷云霞艳，独倚高楼最上层。
挽包立身联
作者：许瑶光
朝代：清
体裁：联

普天莫非王臣，只为同仇悲子弟；百战欲存寸土，休将侠义认神仙。
烟雨楼联
作者：许瑶光
朝代：清
体裁：联

润色湖山吾辈事；栽培花柳大家看。
高邮道中
作者：许瑶光
朝代：清
体裁：七言律诗

黄河回望白云飞，甓社湖清■浪微。树隐露祠迷过客，草连营苑易斜晖。一江红叶雁初下，两岸芦花蟹正肥。莫道来游春去久，绕陂烟雨尚霏霏。
高邮道中
作者：许瑶光
朝代：清

黄河回望白云飞，甓社湖清𮂸浪微。树隐露祠迷过客，草连营苑易斜晖。一江红叶雁初下，两岸芦花蟹正肥。莫道来游春去久，绕陂烟雨尚霏霏。
赠杨恺联
作者：许登瀛
朝代：清
体裁：联

天禄校书名进士；岳阳持节老将军。
挽张之洞联
作者：许祖倓
朝代：清
体裁：联

议宪政以固邦基，不愧两朝元老；建学校而保国粹，允推百代师资。
七夕生花联
作者：许祥光
朝代：清
体裁：联

帝女合欢，水仙含笑；牵牛迎辇，翠雀凌霄。
广西臬署唾绿亭联
作者：许祥光
朝代：清
体裁：联

从星岩风洞而来，别开生面；于月榭云窗以外，高置此身。
广西臬署因树为屋联
作者：许祥光
朝代：清
体裁：联

庭前草色，槛外山光，须知我辈能豪，不在雕梁画栋；墙及半肩，窗开四面，愿与吾民相见，常如白日青天。
广西臬署因树为屋联
作者：许祥光
朝代：清
体裁：联

敢云百废俱兴，欲及时整顿颓垣，先除荆蔓；何必万间广厦，但随处得留余地，好树棠阴。
广西臬署挹秀亭联
作者：许祥光
朝代：清
体裁：联

酷暑此中消，但期林下清风，常盈我袖；凉云随处荫，安得人间喜雨，遍记吾亭。
广西臬署绿唾亭联
作者：许祥光
朝代：清
体裁：联

亭前古井长留，激浊扬清，澹泊要明廉使志；窗外孤峰特立，居高临下，伛偻须识老人心。
广西臬署绿唾亭联
作者：许祥光
朝代：清
体裁：联

山空欲听水仙操；日暮聊为梁父吟。
广西臬署莲池联
作者：许祥光
朝代：清
体裁：联

填清泉而为沼，借助他山；援青松以誓心，有如此水。
袖海楼联
作者：许祥光
朝代：清
体裁：联

四面清风三面水；二分明月一分花。
袖海楼联
作者：许祥光
朝代：清
体裁：联

石角东南花月夜；潮头上下海天秋。
一剪梅
作者：许禧身
朝代：清

穗帐空悬影渺茫。月到西廊。风弄西窗。来从何处去何方。母也心伤。儿也心伤。翠袖低垂振佩档。泪滴云裳。悲结衷肠。丰姿明媚旧时装。云气飞扬。雾气飞扬。
一剪梅
作者：许禧身
朝代：清
体裁：词

繐帐空悬影渺茫。月到西廊。风弄西窗。来从何处去何方。母也心伤。儿也心伤。翠袖低垂振佩档。泪滴云裳。悲结衷肠。丰姿明媚旧时装。云气飞扬。雾气飞扬。
一剪梅
作者：许禧身
朝代：清

风风雨雨近重阳。忆女情长。爱女情长。朦胧恍入黑甜乡。云绕前廊。月绕前廊。连枝忽睹入华堂。称体宫装。适体仙装。摩挲老眼认难详。悲惹衷肠。愁惹衷肠。
临江仙·镜中留影。事详诗稿。和俞佩珣女士来韵
作者：许禧身
朝代：清

隐约神光非是昔，还留宝镜云昙。留仙暂解我衰颜。空中仍幻影，侍膝彩衣斑。虽认庭闱何以慰，欲思一语偏难。含悲无计可留攀。飞升期太速，何复入尘寰。
卖花声·月夜闻歌
作者：许禧身
朝代：清

风静夜泠泠。何处箫声。听来历历韵分明。最妙一枝斑竹好，入耳偏清。衙鼓点轻轻。已报初更。露华如水洗中庭。且喜窗前明月满，背了红灯。
南乡子·山中营葬，怀女
作者：许禧身
朝代：清

寂寂听更长。调尽残灯傍小窗。恐入绣衾眠不稳，凄凉。且执乌丝写数行。何故没商量。瑶岛催归太觉忙。病体渐增双鬓白，堪伤。风弄冰檐泪结肠。
卜算子
作者：许禧身
朝代：清

帆影漾波光，梦幻江心月。喁喁絮语兰闺事，两下无休歇。昔日两知心，今日扁舟别。惟有慈乌反哺心，终久难抛绝。
卜算子
作者：许禧身
朝代：清

玉井莫轻投，衣被香风袭。就中忽见卷珠帘，不觉轻身入。仙子坐瑶台，素手亲拈笔。宫扇双分广乐鸣，书寄慈帏侧。
声声慢
作者：许禧身
朝代：清

冰簟炎多，纱闱睡少，宵深听尽更更。双桂楼前，露珠点滴无声。帏前一灯岑寂，听桐阴、瑟瑟风轻。朦胧里，见亭亭玉立，莲面如生。恍若烟云围绕，看霞光焕发，欲认难清。秀慧丰姿，观来绰约神莹。机梭往回抛处，有天孙、彩结晶瑛。鸦报晓，夜将阑月半明。
声声慢·七夕怀女
作者：许禧身
朝代：清

红烛光分，绿窗梦醒，银河宛转微明。立到桐阴，深宵玩赖无声。花开乱萤如豆，听莲街、衙鼓轻轻。最可叹，竟紫鸾杳信，青鸟难凭。冷落空庭飞絮，看双星黯澹，眉月微横。云掩仙山，何其缥缈难登。长梯若能渡我，仗心香、默默通诚。惟惧这，溽暑蒸人，难耐断更。
声声慢·余幼年从嫂读，偶检慧福楼遗集，见寄余小令，诵读数次，勉和两阕
作者：许禧身
朝代：清

炉烟拨尽，莲漏催沈，漏声点滴房栊。前欢已渺，思来万种情慵。风弄轻云易散，叹流年、太觉悤悤。无聊极，恨天光黯澹，日影重封。又到残红零落，听杜鹃啼血，雨洒庭空。绣阁萧条，知心有几能同。犹记髫龄师弟，恨迢遥、泉路难通。悲往事，镇思量，幽闷万重。幽然浑迹尘寰里。碌碌毫无味。云飞电杳各西东。珍重遗章独对碧窗中。眉端愁结千行柳。日觉容颜瘦。柔肠颠倒梦魂遮。只恨寥寥心绪在天涯。
声声慢·余幼年从嫂读，偶检慧福楼遗集，见寄余小令，诵读数次，勉和两阕·其一
作者：许禧身
朝代：清

炉烟拨尽，莲漏催沈，漏声点滴房栊。前欢已渺，思来万种情慵。风弄轻云易散，叹流年、太觉悤悤。无聊极，恨天光黯澹，日影重封。又到残红零落，听杜鹃啼血，雨洒庭空。绣阁萧条，知心有几能同。犹记髫龄师弟，恨迢遥、泉路难通。悲往事，镇思量，幽闷万重。
声声慢·咏翠蝶介寿。事详诗稿
作者：许禧身
朝代：清

桂萼枝头，飞琼楼畔，金光闪烁方浓。梦入庄周，归时两翼轻松。瑶池露华乞得，庆亲年、寿与山同。褰袂至，又承欢如昨，舞彩堂中。结就氤氲芳味，看翠云万点，细拂清风。佳气郁盘，绕来澹日和融。最好连翩合锦，喜流霞、掩映帘栊。更幻作，数化身、缥缈半空。
天香·又
作者：许禧身
朝代：清

灵鹊填桥，蛛丝结网，彩笔绣丝乞巧。玉案香浓，翠屏夜静，回忆前情已杳。左芬陡失，只剩得、悲多欢少。空惹一腔幽恨，何人可称同调。凄凉暮境，有若个承颜，愁肠难了。冷落庭闱，怎奈梦魂颠倒。自念病躯孱弱，似饮露、愁蝉附萤草。每执尖毫，中心悲搅。
并蒂莲
作者：许禧身
朝代：清

平明信步绕芳塘，傍柳随堤过曲廊。湖比鸳鸯还共泛，亭开荷芰自相庄。出尘不染双心洁，并影同看佳兴长。我本爱花花对语，频将佳兆祝祯祥。
忆江南
作者：许禧身
朝代：清

儿时忆，佳节已端阳。折得榴花簪短鬓，采来蒲艾缚匡床。函夏日方长。
忆江南
作者：许禧身
朝代：清

儿时忆，傍屋画桥横。两岸垂杨千缕碧，一湾流水片帆轻。花发近清明。
忆江南
作者：许禧身
朝代：清

儿时忆，姑嫂学挑丝。每绣鸳鸯藏叶底，常描蛱蝶恋花枝。帘卷夕阳时。
忆江南
作者：许禧身
朝代：清

儿时忆，春日永慈闱。每作娇痴依母膝，偶思问字揽儿衣。色笑总无违。
忆江南
作者：许禧身
朝代：清

儿时忆，春暖报花开。剪就彩旂黏树杪，散将佳种傍亭台。处处手亲栽。
忆江南
作者：许禧身
朝代：清

儿时忆，爆竹换年光。春酒筵开同献寿，椒花酿就共飞觞。舞彩奉萱堂。
忆江南
作者：许禧身
朝代：清

儿时忆，琐事不关心。姊妹闺中同刺绣，弟兄书屋共联吟。灯火夜沈沈。
忆江南
作者：许禧身
朝代：清

儿时忆，瓜果设云屏。青玉案前同乞巧，水晶帘下共穿针。脉脉拜双星。
忆江南
作者：许禧身
朝代：清

儿时忆，纨扇乍秋凉。喜与雏鬟掏蟋蟀，爱同小友捉迷藏。花底月昏黄。
忆江南
作者：许禧身
朝代：清

儿时忆，结伴戏中庭。自埽落花惊粉蝶，还抛梅子打黄莺。雨洒竹梢青。
忆江南
作者：许禧身
朝代：清

儿时忆，韵事属香闺。丹桂庭中初擪笛，碧梧院落听调丝。忘却月痕迟。
忆江南
作者：许禧身
朝代：清

儿时忆，风景爱清华。度曲不妨惊睡鹤，敲棋那管落灯花。窗外月光斜。
忆江南
作者：许禧身
朝代：清

名园好，最好是波光。俯视池鱼吹细浪，仰观飞鸟带斜阳。阵阵送荷香。
忆江南
作者：许禧身
朝代：清

名园好，最爱夜来时。花色满园风弄竹，波光小艇月催诗。遥听漏迟迟。
忆江南
作者：许禧身
朝代：清

江南忆，最忆是孤山。几树红梅和月澹，数丛翠竹入云閒。暮色水光寒。
忆江南
作者：许禧身
朝代：清

江南忆，最忆是山庄。觅得小舟游曲径，登将高阁俯芳塘。花木绕长廊。
忆江南
作者：许禧身
朝代：清

江南忆，最忆是湖亭。四面红栏花印月，一池碧水露涵萍。钟韵静中听。
忆江南
作者：许禧身
朝代：清

瑶台境，何故速归真。白玉桥边花万朵，碧栏杆外鹤双行。密密语殷勤。
忆江南
作者：许禧身
朝代：清

瑶台境，何故速归真。齐额金冠披鹤氅，携来玉笛护云神。帐外气氤氲。
忆江南·咏淮园
作者：许禧身
朝代：清

名园好，最好是回廊。一带朱藤盘曲折，两行桂树吐芬芳。风送笛声扬。
忆江南·咏西湖
作者：许禧身
朝代：清

江南忆，最忆圣湖庄。一色波光飞白鹭，数湾流水宿鸳鸯。西岭已斜阳。
忆江南·补题含真仙影图
作者：许禧身
朝代：清

瑶台境，何故速归真。隐约群仙珠幕卷，含愁娇女色增颦。哽咽梦初温。
念奴娇·和徐花农侍郎秋雨骤寒书感作
作者：许禧身
朝代：清

小窗秋夜，听阶前风雨，声声落叶。天际孤帆疏柳外，水浪拍堤如雪。凉月乌啼，平沙雁断，回首成凄咽。愁云锁处，难抛玉宇琼阙。最怜昨岁干戈，洞庭波沸，满地多荆棘。暮色层层迷远岫，一望千山重叠。感慨悲歌，断肠词调，不忍论畴昔。曲栏凭尽，淞滨权作羁客。
浣溪沙·丙午为女营葬三日，阴雨闷坐祠堂，接苏州筱石来函，因倚此阕
作者：许禧身
朝代：清

山半枫林日渐凋。阶前疏雨更潇潇。思儿清泪是春潮。梦醒卷来开雁幅，柳生春色展眉梢。漫将悲郁系柔条。
浣溪沙·又
作者：许禧身
朝代：清

江上曹娥是谪仙。飞升回首不知年。花閒一曲谱瑶天。绝妙争传黄绢句，凌虚检点白云篇。扁舟如叶早乘莲。
浣溪沙·花农侍郎以所著接叶词见示，为题此阕
作者：许禧身
朝代：清

好句旗亭已久传。芬菲花事景暄妍。巢莺接叶啭轻圆。梦里云鬟疏柳外，秋来月色画栏边。霓裳字字总如仙。
浪淘沙
作者：许禧身
朝代：清

小立对瑶窗。懒剔银缸。掉头怕见泪珠双。玉带锦衣刚入梦，报晓钟撞。忽弃旧时裳。环佩铮鏦。云车风马下吴江。花落花开儿不管，一道红墙。
浪淘沙
作者：许禧身
朝代：清

楼阁五云中。七宝玲珑。重归天上不相同。忽忆外家诸女伴，絮语东风。瑶草玉阶红。一道垂虹。漫山翠柏閒丹枫。旧日人閒鸡与犬，谢却樊笼。
浪淘沙·又
作者：许禧身
朝代：清

两翼若轻纱。飘堕檐牙。蹁跹逐队舞欹斜。袅袅临风如柳絮，绕遍群花。来去是谁家。酒尽流霞。画堂汤饼彩灯华。顷刻桂楼飞聚处，日影重遮。
浪淘沙·叠前韵，和乔夫人
作者：许禧身
朝代：清

心曲苦猜详。玉尺难量。繁音急管太悤忙。大好金瓯拚一掷，是甚心肠。蝶桂忆长廊。江汉茫茫。月钩初上照西墙。何日干戈平静也，稳渡鲈乡。
浪淘沙·夕阳将落，暮色苍茫，独坐有怀乡景
作者：许禧身
朝代：清

静对一炉香。无限思量。终朝碌碌总悤忙。欲整归舟仍荏苒，愁结衷肠。落日过长廊。暮色苍茫。满庭新月照蕉窗。欹枕愁听风弄叶，梦绕云乡。
浪淘沙·天已放晴，山内归来，灯下有感
作者：许禧身
朝代：清

日色已西沈。宿鸟栖林。夕阳西落下山行。到得归来人寂寂，黯自消魂。灯下漫沈吟。往事推评。窥窗明月一钩痕。心念蓬山何处是，梦里追寻。
浪淘沙·忆女
作者：许禧身
朝代：清

初晓倚篷窗。垂柳低昂。遥观山色映朝阳。对此春光如锦绣，助我愁肠。欲说也难详。心自凄凉。罗衾展尽梦难长。似玉左芬何速返，云掩仙乡。
浪淘沙·题花农侍郎女兄秀琼馆遗词
作者：许禧身
朝代：清

割臂奉高堂。药饵亲尝。心钦孝女志非常。一旦骖鸾何太速，话也心伤。旄采桂旗扬。仙境迷茫。春花秋月两悤忙。只有瑶台风景好，岁月常芳。
清平乐
作者：许禧身
朝代：清

人生无定。幻境如泡影。碌碌红尘终未冷。何日黄粱梦醒。连朝阴雨溟濛。凄凉况味谁同。只剩一身憔悴，脸儿那得春风。
清平乐
作者：许禧身
朝代：清

彩毫留影。态若閒云静。手把一篇奇字问。权当合家欢庆。如生玉色温文。何其青鸟无痕。只道仙凡可转，终朝面壁消魂。
清平乐·梦女持卷问字，以此绘合家欢记之，即题此图
作者：许禧身
朝代：清

曲栏杆畔。玉立浑忘倦。风采依然窥笑面。凉透梧桐庭院。视他孺慕依依。承欢膝下牵衣。蕉叶半窗月影，落花满地声稀。
满江红·余将赴杭，佩珣出词送别。余正在束装，悤悤勉和两阕
作者：许禧身
朝代：清

绣阁名姝，喜潇洒、襟怀能几。鼓瑶琴一曲，万花生丽。长日春晖闺范静，谢庭咏絮承欢是。羡诗才、家学总渊源，无双侣。嗟小别，金阊地。难骤舍，攀留意。爱空灵妙笔，诗肠无底。赠句缠绵添别泪，二年琐事从头记。得余閒、清夜和瑶章，心还寄。两载倾怀，已留得、一番行迹。奈扁舟欲发，离愁切切。夏日清谈忘午卷，吟笺入手时翻阅。爱玲珑、体格态幽閒，仙才绝。纯孝志，诗书癖。和蔼性，簪花笔。喜闺中聚语，每亲翰墨。碌碌尘寰将若定，萧萧两鬓堪如雪。怪长亭、柳色总牵情，心难竭。
满江红·余将赴杭，佩珣出词送别。余正在束装，悤悤勉和两阕·其一
作者：许禧身
朝代：清

绣阁名姝，喜潇洒、襟怀能几。鼓瑶琴一曲，万花生丽。长日春晖闺范静，谢庭咏絮承欢是。羡诗才、家学总渊源，无双侣。嗟小别，金阊地。难骤舍，攀留意。爱空灵妙笔，诗肠无底。赠句缠绵添别泪，二年琐事从头记。得余閒、清夜和瑶章，心还寄。
满江红·余将赴杭，佩珣出词送别。余正在束装，悤悤勉和两阕·其二
作者：许禧身
朝代：清

两载倾怀，已留得、一番行迹。奈扁舟欲发，离愁切切。夏日清谈忘午卷，吟笺入手时翻阅。爱玲珑、体格态幽閒，仙才绝。纯孝志，诗书癖。和蔼性，簪花笔。喜闺中聚语，每亲翰墨。碌碌尘寰将若定，萧萧两鬓堪如雪。怪长亭、柳色总牵情，心难竭。
满江红·又和筱石韵
作者：许禧身
朝代：清

两载伤怀，都挂在、一钩眉月。独立尽、莲街残漏，声声未歇。遥见银河光闪处，仙云宛转香风烈。念瑶台、杳杳总无音，肝肠裂。宵寂静，情难决。星黯澹，行将别。奈离旌催动，泪珠凝血。琼岛人遥花泣露，兰闺絮冷庭飞雪。叹余心、颠倒梦难成，殊凄绝。
点绛唇·咏清宴园
作者：许禧身
朝代：清

閒倚西楼，声声箫鼓吹来早。旌旗树杪。一片霞光照。池外红桥，桥外青松绕。天初晓。日光皎皎。花闹多青草。
苏幕遮·感怀
作者：许禧身
朝代：清

恨丝丝，情缕缕。如此心肠，却向谁人语。泪痕恰是春朝雨。欲把悲肠，抛去偏难去。絮庭寒，莲漏数。一片冰轮，怎解侬心苦。欲乞姮娥相代诉。何日飞升，得返瑶台住。
菩萨蛮
作者：许禧身
朝代：清

修篁风动敲青玉。瑶台合驻天孙躅。秀色宛如生。人来漫送迎。纤纤扬素手。满室香盈袖。含笑且沈吟。似闻环佩声。
菩萨蛮
作者：许禧身
朝代：清

四围春色光如织。绿茵满目山生碧。归念上心头。凭阑蝶桂楼。乡思何日了。更惧春寒峭。抛去又重来。双眉总未开。
菩萨蛮
作者：许禧身
朝代：清

宦情总为绳牵住。何时再整归舟路。柳色满江春。遥听唤渡人。右台云气绕。孤负山光好。只觉系人愁。归鸦啼不休。
菩萨蛮
作者：许禧身
朝代：清

年来种种閒情澹。落红满砌花光暂。飘泊惜残枝。黄莺知不知。故园春已足。何日还乡国。望尽白云边。魂飞路几千。
菩萨蛮
作者：许禧身
朝代：清

方塘曲水清如许。莲花五色知何处。遥听梵音清。虹桥一道平。山头云缥缈。翠柏苍松老。失足蓦然惊。梦回刚五更。
菩萨蛮
作者：许禧身
朝代：清

珠宫竞奏霓裳曲。翩翩舞态人如玉。檀板拍红牙。仙源正著花。千枝华烛朗。露气宵来爽。双手捧琼浆。萱闱且解伤。
菩萨蛮
作者：许禧身
朝代：清

绛云拥座神威肃。霜矛列侍旌旗簇。洗尽女儿妆。凌霄意态扬。将军齐拱手。帐下供奔走。霞彩满天生。为君定太平。
菩萨蛮
作者：许禧身
朝代：清

绣旗天半朱霞卷。馥馥香风吹不断。秋水证禅心。禅关花木深。瓶钵生涯外。齐向瑶阶拜。怜尔法门僧。佛前传一灯。
菩萨蛮·深夜闻雁
作者：许禧身
朝代：清

霞光一片花如锦。兰闺独坐香醪饮。连日兴阑珊。蕉窗画牡丹。茶香灯下品。睡后还欹枕。惊破梦惺忪。遥天归暮鸿。
菩萨蛮·清明梦先母与女，思乡感作
作者：许禧身
朝代：清

春风吹得春愁重。宵来魂绕梨云梦。默想总迷离。牵衣膝下依。桃红杨柳绿。自觉归心促。何事更停留。扁舟冷陌头。
菩萨蛮·舟中即事
作者：许禧身
朝代：清

扁舟写渡轻如叶。新秧两岸青葱色。忆女泪痕多。悲肠难尽磨。风平波不起。鱼戏浮萍里。辗转梦难成。愁听点点更。
虞美人
作者：许禧身
朝代：清

孝娥黯护长途里。不减生前意。云车风马过空中。却值珊珊候舅暂相逢。梦归琐琐言之细。醒后还堪记。或因访友泰山来。顷刻一帆平静海波开。
虞美人·其二
作者：许禧身
朝代：清

幽然浑迹尘寰里。碌碌毫无味。云飞电杳各西东。珍重遗章独对碧窗中。眉端愁结千行柳。日觉容颜瘦。柔肠颠倒梦魂遮。只恨寥寥心绪在天涯。
虞美人·又
作者：许禧身
朝代：清

数丛日映亭亭影。碧玉双环静。连枝春草又重挥。月映同心纫佩入纱闱。珊珊联步还归省。暂别瑶台境。庭前再认彩丝长。乞得国恩家庆两流芳。
虞美人·咏并蒂兰
作者：许禧身
朝代：清

空谷幽香肩并倚。结就同心味。离离小草翠披纷。赢得素怀双惬各芬匀。青女素娥还斗影。低挽云鬟并。清芳韵致玉神交。最好一枝连理两情高。
行香子
作者：许禧身
朝代：清

月冷三更。梦冷三更。蓦香车绣幰相迎。一泓清浅，已到蓬瀛。话儿时事，病时语，别时情。床帏织锦，楼观飞琼。殷勤奉母黯吞声。人天一别，返哺乌鸣。愿椿长茂，萱长寿，棣长荣。
醉太平·其二
作者：许禧身
朝代：清

花光露光。荷香桂香。清风拂拂生凉。有文禽一双。桥南画堂。桥西碧窗。柳阴掩隐红墙。看珠帘绕廊。
醉太平·又
作者：许禧身
朝代：清

巍巍冢青。山烟墓昏。怜他两女棺横。又纷纷泪痕。松阴柏阴。离离草生。人身等是浮萍。问那时梦醒。
醉花阴·月夜即事
作者：许禧身
朝代：清

月光澹澹花影瘦。窗下清风透。漏鼓绕围墙，薄薄纱幮，夜静凉时候。红闺娇女燃金兽。曲谱新排就。罗袖韵珊珊，灯下欣欣，还把诗牌斗。
金缕曲·中秋见金黄仙蝶飞止窗前，即呼筱石出视，已隐去，深惜未见，填金缕曲记之。余勉和一阕
作者：许禧身
朝代：清

回首尘寰界。趁潇潇、满庭细雨，翩跹无碍。忆昔玉棺旋浙里，绕遍柳堤一带。看映日、衔云变态。佳节中秋来慰母，入兰阶、仍作莱衣拜。香过处，金光晒。孺情孝念终长在。记分明、髫龄侍膝，每承色爱。不道金梁风太恶，吹散彩霞能快。竟撇下、高堂年迈。敛笑微微归去速，料含真、台返情无奈。何日可，还亲债。
金缕曲·十五日江中遇雨，甫抵鄂署，忆女作
作者：许禧身
朝代：清

但觉行舟款。孤负这、满江春景，愁思怎换。雨落篷窗如泪点，只听声声如贯。却一任、凄风为伴。遥看乡村扉半启，碧烟痕、想是人炊膳。斜照里，柳堤畔。琼山望尽音仍断。到晚来、残灯消焰，衷情更绊。便入罗帏难熟睡，倚枕儿名低唤。见初晓、彩霞色焕。甫解征帆增百感，奈悲肠、有似轮旋转。膝下冷，我心乱。
金缕曲·后楼咏桂，感怀忆女
作者：许禧身
朝代：清

转眼秋风再。更望这、萧森绿树，终朝相待。蝶舞花飞频戏扑，桂子飘香已快。况连日、金霞灿彩。翘首问天天不语，一霎时、神往层霄外。仙迹杳，究何在。深衙宴处真无奈。最堪嗟、红尘碌碌，那年了债。人说光阴嫌太速，我道流光难耐。只剩得、悲肠莫解。绮丽繁华难遣兴，望蓬莱、亦念儿心戴。欲抛弃，发深慨。
金缕曲·咏时思女有感
作者：许禧身
朝代：清

又到炎天际。苦连朝、千丝萦结，柳条空系。翠蝶帘前频起舞，影照蹁跹多丽。且暂慰、思儿深意。镇日倚栏心默默，慨苍生、冻馁营谋利。行无计，实难理。终朝郁郁身如寄。望流云、珠沈信杳，悲怀怎洗。试问金环能慰否，暮境萧条安倚。恨扰攘、尘寰何味。后路茫茫谁可料，奈悲肠、累我难抛弃。情未断，化为泪。
金缕曲·对图思女病中景
作者：许禧身
朝代：清

何速升天界。最苦忆、清癯玉面，微舒眉黛。却至两亲虚度日，犹著彩衣展拜。仍礼习、趋庭未改。医药误儿兼误我，怎明珠、从此沈沧海。风太急，促人快。从今郁郁无抛爱。绘真图、久留芳泽，传流千载。相聚一堂形是昨，韵秀神清性耐。问膝下、承欢能再。世事茫茫谁可定，奈苍然、两鬓愁难待。休撇下，两亲在。
金缕曲·得筱石由川督调鄂之信，因喜生感，又忆及女
作者：许禧身
朝代：清

丹诏来天外。却感得、国恩深重，春风普载。人世浮尘终碌碌，郁郁胸襟总在。空惹得、满腔情债。地老山荒难以尽，认庭闱、怎撇生前爱。缘未了，思难解。飙驰电抹嗟何快。最伤怀、药炉茶灶，星沈沧海。晓色微光将发曙，化出满庭霞彩。听仙乐、悠扬一派。重访琼楼诸道友，蹙双蛾、默默心无奈。低首处，锁眉黛。
金缕曲·戊申四月舟中忆女
作者：许禧身
朝代：清

膝下谁为伴。最堪怜、蓬窗三度，凄凉景换。红日照江空绮丽，更觉哀心萦乱。却镇日、泪珠成串。远望琼山云雾隐，愿长梯、渡我登天畔。情自决，意无绊。尘中渣沥偏难断。恨征途、终朝荏苒，奈何能惯。谢尔闱前仍黯侍，不令病魔重染。又风雨、阴晴能转。郁结悲肠如惹絮，看茫茫、海水都难浣。帆影动，已行半。
金缕曲·独坐无聊，忽见蜘蛛一丝微吐，满屋旋转，戏作
作者：许禧身
朝代：清

行是腾云软。只空中、一丝微吐，飘扬轻转。八足交叉形似舞，彷佛无肠影幻。更密密、檐前布满。地网天罗重更叠，叹飞虫、啖尽无从算。丛叶底，惯牵绊。千丝结后终难断。但看他、蜂藏蝶敛，纷纷避远。日月精华良夜足，更喜春风和暖。却只恨、禽声啼乱。弱絮飞花随意罥，最玲珑、雨落成珠串。芳讯报，桂楼畔。
金缕曲·补题玉殿归真仙图
作者：许禧身
朝代：清

撒手归穹岱。猛回头、椿庭隐约，琼楼槛外。引动离情悲萦目，只得佯佯不睐。早满腹、伤心低黛。欲向瑶池消瘴浊，忽氤氲、绕户仙云霭。神异处，费人解。曾言岛主归班快。怎情牵、纷然扰攘，桑田沧海。更看清瓶能济世，折得杨枝遍洒。想天上、孺心常在。梦入萱闱频慰藉，每乘风、栩栩庭前彩。拨尘雾，娱亲迈。
钗头凤·丁未初夏作于横桥老屋
作者：许禧身
朝代：清

肠九曲。愁偏足。何时惊醒红尘宿。深夜静。纱窗凭。莲花漏滴，芭蕉露冷。听。听。听。罡风酷。催人促。无端失我庭前玉。青鸾问。琼宫信。柔丝怎理，梦魂难稳。恨。恨。恨。
长相思·又
作者：许禧身
朝代：清

风飕飕。雨飕飕。桐叶凋零已入秋。凄凉人倚楼。山悠悠。水悠悠。催动归心不自由。梦随江水流。
长相思·春江野泊
作者：许禧身
朝代：清

风潇潇。雨潇潇。红杏林中酒旆招。杨花随地飘。山遥遥。水遥遥。牛背村童过小桥。数声长笛高。
风蝶令
作者：许禧身
朝代：清

水绕重栏曲，烟笼翠嶂匀。携来素手意温存。不道天凡境隔尚相亲。灵鹊填桥急，银河唤渡频。红闺旧侣漫逡巡。记取五云深处是仙村。
风蝶令
作者：许禧身
朝代：清

洗尽闺娃态，全非粉黛妆。金冠覆额体矜庄。手执琼箫归侍绣帏旁。桐叶惊宵落，莲花滴漏长。月移竹影过西窗。不觉惊回残梦断柔肠。
风蝶令
作者：许禧身
朝代：清

瑶岛回环处，神仙缥缈中。碧琉璃瓦殿玲珑。却见许多仙子聚重重。队结湘娥侣，班随玉女丛。可知阿父隐帘栊。赢得唾冰红化泪中浓。
风蝶令
作者：许禧身
朝代：清

璀璨金坊立，低徊玉砌幽。凌虚罗袜下瀛洲。认取琪花瑶草满阶头。宛转通情话，丁宁慰母愁。忽闻广乐韵悠悠。便送一瓯仙露促归舟。
风蝶令·游墩子河
作者：许禧身
朝代：清

流水波如镜，长空云是罗。双双燕剪点轻波，只少隔江高唱采莲歌。且向堤头坐，轻风拂体和。一腔幽恨叹如何。却好仙香吹得满襟多。
高阳台·丙午秋和筱石咏别原韵，作于苏署
作者：许禧身
朝代：清

梧院风多，蕉窗雨过，无端又动离愁。百结柔情，涌来万绪千头。堪怜误却英姿女，到而今、尘念皆休。恨悠悠。往事思量，心若悬钩。别来屈指须三月，劝加餐珍重，勿念归舟。咫尺天涯，凄凉两地皆秋。堪欣已定同偕处，想人生、那得长留。和清讴。剔尽银釭，听断更筹。
高阳台·又
作者：许禧身
朝代：清

玉案花芬，金炉香袅，桐阴竹径纵横。罗样仙云，纤纤微月光生。此心已是沾泥絮，奈抛开、欲罢难平。太零丁。露电光阴，转眼浮萍。谢庭冷落归何处，念膝前婉顺，每出真诚。天杳瑶台，倩谁传语衷情。残更远听声声碎，入纱帏、梦也无成。最堪惊。泪结衷肠，双鬓星星。
高阳台·右台埽墓，郁郁悲怀。绵绵细雨，坟前留连久坐，不禁泪下
作者：许禧身
朝代：清

草色含春，梅枝带露，数行垂柳眉生。凹凸云山，观来翠黛千层。疏篱茅屋闻厖吠，听流泉、断续低鸣。墓门横。触目伤情，何日能平。秋心结就何时解，叹朝朝暮暮，只自眉颦。绞结中肠，丝丝欲理难清。纷纷细雨催归去，却一肩、绕遍深林。几牵萦。青冢巍巍，渺渺仙軿。
高阳台·咏红白梅
作者：许禧身
朝代：清

赤若丹砂，洁如美玉，窥来密密疏疏。斜插横枝，其中静趣偏殊。愁肠流水抛还转，却输他、雅意纾徐。尽林逋。香影描摹，一例横铺。孤高不与群芳共，倚寒窗伴我，清夜愁余。点额宫妆，笑他日久容枯。琼姿耐得春光半，惜残红、欲埽难除。嫩凉初。飘泊怜渠，明月前锄。
高阳台·季春赴杭埽墓，舟次咏别
作者：许禧身
朝代：清

桃院愁多，莲街梦短，朦胧又到天明。乍启愁眸，炉香犹带余馨。满窗红日啼檐鹊，听声声、只报春晴。感飘零。一叶扁舟，万念皆冰。离怀欲说偏难尽，但黯然无语，脉脉含情。甫发行装，愁添眉角云生。沿堤柳色随风舞，最怪他、惯送征程。暮天青。何处琼山，仙阙珑玲。
高阳台·怀女
作者：许禧身
朝代：清

幻境茫茫，前尘寂寂，连宵梦也无踪。岁转星回，惟听爆竹声中。最难抛却心头事，望仙山、缥缈云濛。叹飘蓬。憔悴形容，两耳龙钟。不知何日方归也，盼儿曹鸾辇，早驾长空。膝下承欢，晨昏奉母琼宫。从今可与天同寿，岂恋他、世俗尘封。五更风。欹枕思伊，寂寞帘栊。
高阳台·怀女
作者：许禧身
朝代：清

静掩晶帘，斜依冰簟，听他雨雨风风。照壁书灯，宵深泪眼朦胧。吴头越尾扁舟发，却年年、几度悤悤。镇惺忪。远隔仙凡，欲见无从。忆儿苦况言难尽，剩幼时遗物，怕检函封。凭遍篷窗，愁生山色溟濛。此情何日方能慰，只除非、梦里寻踪。暂相逢。膝下承欢，聊解悲衷。
高阳台·感怀
作者：许禧身
朝代：清

漫点铜龙，缓敲檐铁，欣闻春雨纷纷。笼雾青纱，照来烛影偏清。隔闱共说安民语，喜听来、句句真诚。黯消凝。炉内香残，案上灯昏。运筹决尽承平策，奈安边少计，鬓角愁生。一样无眠，静传银箭沈沈。祝天早罢干戈事，愿从今、永庆升平。倚窗听。残溜声低，滴至黎明。
高阳台·病中咏梅有感
作者：许禧身
朝代：清

蕴玉藏珠，发丹吐蕊，开来密密琼柯。疏影横斜，费人几度吟哦。任他异样严风逼，耐冰霜、雅意婆娑。奈春何。暖到庭阶，万木生和。兼句小病难抛却，叹朝光零落，黯自消磨。长夜无眠，寒香悄引诗魔。青灯一豆残烟尽，乍朦胧、梦也无多。听檐阿。铁马徐鸣，晓雁初过。
高阳台·龚太守七旬寿辰，有太常仙蝶入室，作词自寿，索和。即用元韵贺之
作者：许禧身
朝代：清

宛转临风，盘旋罥絮，帘前栩栩轻飘。漫闪金霞，来从云路迢迢。太常竟作刘伶醉，恋沈酣、不返层霄。过三宵。留影翩然，酒醒香消。平生性质孤高极，敬忠魂绕阙，器重皇朝。百世流芳，传来赫赫名标。一堂锦绣春如海，看欹斜、含露逍遥。集琼瑶。聚庆高门，代代金貂。
鹧鸪天
作者：许禧身
朝代：清

倦倚藤床若有思。手持一卷步迟迟。金冠覆额长眉妩，玉笛横腰半面窥。登翠辇，拂云帔。遥观只见彩丝丝。梦中正在惊猜处，一片灵旂拥护辞。
挽杨斯盛联
作者：许稚梅
朝代：清
体裁：联

大笔淋漓圬者传；义声澎湃浙江潮。
吟怀
作者：许箕
朝代：清
体裁：五言律诗

此亦一空空，何须计拙工。未尝摹汉魏，曾不问初中。梧叶松巅雨，桃花柳外风。一觞兼一榻，随地是鸿濛。
月夜感怀寄缪天自
作者：许箕
朝代：清
体裁：五言律诗

惆怅东林月，凄凉故国同。不堪仍对酒，祇自感飘蓬。江远鱼龙夜，天高鸿雁风。还歌桂之树，招隐小山丛。
书斋联
作者：许紫笙
朝代：清
体裁：联

性天每向热肠露；识见都从冷眼看。
书斋联
作者：许紫笙
朝代：清
体裁：联

真担当不由好事袭去；大便宜都从吃亏得来。
书斋联
作者：许紫笙
朝代：清
体裁：联

莫作心梦间难过去的事；当为亲友中不可少之人。
挽许虞琴联
作者：许紫笙
朝代：清
体裁：联

孑身万里独长征，家事甫暇，国事旋劳，趁关中恰奏敷功，相亦怜才，好音方为汝盼；一别三年成永诀，天性独优，天年何促，向地下试稽冥籍，尔胡不禄，归魂来告兄知。
奉和牧翁催妆词四首
作者：许经
朝代：清

秀泖遥通银汉潮，先期一月鹊填桥。妆楼那有炎敲到，玉女头盆雪未消。莫是前身柳七郎，晓风残月玉人傍。要将学士新词比，恰好横江双鹤翔。作赋登高未易才，香奁新样玉台开。更将补衮弥天线，问取针神薛夜来。勋名千古说汾阳，织女空中㖟记详。今日云軿映双好，柳星奎宿两辉光。
奉和牧翁催妆词四首·其一
作者：许经
朝代：清

秀泖遥通银汉潮，先期一月鹊填桥。妆楼那有炎敲到，玉女头盆雪未消。
奉和牧翁催妆词四首·其三
作者：许经
朝代：清

作赋登高未易才，香奁新样玉台开。更将补衮弥天线，问取针神薛夜来。
奉和牧翁催妆词四首·其二
作者：许经
朝代：清

莫是前身柳七郎，晓风残月玉人傍。要将学士新词比，恰好横江双鹤翔。
奉和牧翁催妆词四首·其四
作者：许经
朝代：清

勋名千古说汾阳，织女空中㖟记详。今日云軿映双好，柳星奎宿两辉光。
野店晚归
作者：许继权
朝代：清
体裁：五言律诗

沽得众山酿，携尊趁马蹄。烟销群壑暝，月暗远天低。怪树疑人立，哀鸿似鬼啼。萦回归路渺，谁与辨山蹊。
游峨眉山歌
作者：许缵曾
朝代：清

伊昔坡《山经》，峨眉冠五岳。杰然镇坤维，苍翠万仞削。初疑宇内无此奇，今日所见更过之。乃知天地灵怪不可测，生平游览快意无如斯。既蹑飞龙岭，还登歌凤台。狂客已长逝，真人不复来。丹炉火冷鹤驾远，谭经石榻生莓苔。一步一惊诧，十步一徘徊。上有排空叠嶂翠欲滴，下有飞泉百尺声如雷。巉岩鸟道崎岖入，天门一隙云光白。八十四盘最上头，婆娑万树清阴碧。探帝座，凌丹丘，白云飞扬，长风飕飗。积雪如严冬，凛冽披重裘。俯视岷江万里蜿蜒仅一线，蜀山千点参差罗列儿孙俦。花为优昙色，鸟作迦陵声。天香夜不散，法鼓昼长鸣。金轮忍土震旦推第一，赤髭白足灵机妙道真难名。须臾报道佛光现，苍茫云海蒸奇变。烂似庆云晕若虹，林岩五色增葱茜。金桥突兀驾虚空，仿佛珠眉绀发容。忽然云散光亦灭，惟有朝暾荡漾倒挂金芙蓉。眷此灵异境，神魂欲飞越。远胜赤城梁，何数蓬莱窟。吁嗟道之难难于上青天，几人能到峨眉巅？仙都佛国尽在此，请君莫惜多留连。
睢阳行
作者：许缵曾
朝代：清

大江之南多木客，古树深篁从窟宅。禹鼎销沉老魅骄，野火游光兆形魄。嘻嘻出出逞神奸，空梁夜啸霜天碧。年年里巷攘鱼腥，逡巡社公常避席。有时幻作美丈夫，乌帽猩袍服御都。山魈按拍斑狸舞，桂棹兰桡泛五湖。采莲女儿樊素口，木下三郎求配偶。宝马云骈天际迎，倾城颦笑供箕帚。从此民间勤报赛，爟火村村凝叆叇。豪门娶妇亦危疑，先奏神弦羞沆瀣。椤伽庙貌更崔嵬，绣幕珠帘霄汉开。兰堂处处笙歌竞，彩鹢朝朝鼓吹来。画屏广列夫人坐，清扬妙相垂倭堕。祝史乘机垄断张，阿母新来口侈侈。三吴今古如长夜，狐鸣篝火腾欺诈。蚩蚩不复畏三章，豚蹄斗酒求神赦。更有红裙白面郎，踏青拾翠游芳塘。长吏催科百不应，卖得新丝往上方。数百年来尚奸宄，江河日下谁能止？淫昏牲醴埒烝尝，跛觋妖巫餍羊豕。龙虎真人道行高，捡校功曹山鬼号。频年尺一到江左，揶揄玩愒如弁髦。睢阳学士金闺彦，夜深常侍明光殿。金符大旆挟风霆，冰心苦节绥南甸。长空郎月照江涛，于菟出走苍狼逃。木石之怪夔罔两，犹向人间索五牢。中丞飞檄榜通衢，沉其土偶庐其居。故鬼行，新鬼窜，阴霾扫荡天清虚。君不见狄梁公西门豹，水孚沉三老焚妖庙。又不见旌阳尹昌黎伯，斩蛟驱鳄服以德。从来忠信孚豚鱼，千秋敦史铭金石。公令入朝带剑履，前席殷勤报天子。玺书赫濯神祇惊，日丽中天民受祉。有道之时鬼不灵，当今海内长如此。
明妃
作者：许节
朝代：清
体裁：七言绝句

出塞何须问画师，芳名至竟重华夷。六宫粉黛知多少，老死长门却怨谁。
风鸢
作者：许节
朝代：清
体裁：七言律诗

人巧由来夺化工，高飞不必羽毛丰。天衢纵与凡尘隔，云路能教线索通。垂翅只愁榆荚雨，振翰还籍柳丝风。蟠泥升汉须臾事，都在儿童掌握中。
江南好 其一 八钟楼
作者：许英
朝代：清

楼轩敞，远寺送疏钟。四面悠扬鸣晓暮，数声断续听西东。槛外夕阳红。
江南好 其七 春水船
作者：许英
朝代：清

春水阔，岸上好牵舟。但有晴波环四壁，不须画桨打中流。长系碧溪头。
江南好 其三 懒云窝
作者：许英
朝代：清

云容懒，寂寂意如何。慵向春风寻雨梦，惯偕夜月伴诗魔。添我懒还多。
江南好 其九 九松亭
作者：许英
朝代：清

风雨古，森列九株青。千尺亭亭流月影，半空飒飒起涛声。应有紫鳞生。
江南好 其二 一窗山
作者：许英
朝代：清

山气爽，扑入一窗来。翠黛半浮朝雨湿，碧纱全对暮云开。林壑日徘徊。
江南好 其五 来鸥阁
作者：许英
朝代：清

池边阁，卅六野鸥闲。曲渚忘机随意戏，画栏久狎傍人眠。与结水云缘。
江南好 其八 香屿
作者：许英
朝代：清

春意早，寒绽几枝花。湖上逋仙甘隐迹，扬州水部乞移家。清韵绕香葩。
江南好 其六 石笏庵
作者：许英
朝代：清

筠庵小，瘦石挺云根。寸碧玲珑迷竹影，一卷磊落蹴苔痕。拄笏立如人。
江南好 其十 潇湘馆
作者：许英
朝代：清

斑斑竹，绕舍弄云梢。风度似调瑶瑟韵，雨来疑送楚江潮。静对读离骚。
江南好 其十一 兰泉
作者：许英
朝代：清

兰芬处，泉石亦膏盲。九畹尽堪纫蕙带，中泠谁与试茶香。花水两含芳。
江南好 其十三 竹堂
作者：许英
朝代：清

庭幽邃，修竹荫阶除。昼静淡烟笼箨笋，秋高凉露湿林于。一径绿云铺。
江南好 其十二 啸虹亭
作者：许英
朝代：清

吟啸晚，天半彩桥横。影带断霞归水浦，气含残雨过江城。雌霓唤分明。
江南好 其十五 罗汉堂
作者：许英
朝代：清

谁结屋，庭宇拟莲龛。十八阿罗空际现，三千妙谛静中参。盥手诵华严。
江南好 其十六 晚春堂
作者：许英
朝代：清

韶华永，景缀暮春时。婪尾犹留花映酒，舞腰渐看柳成围。丽日正迟迟。
江南好 其十四 桐屋
作者：许英
朝代：清

桐荫覆，翠屋护秋深。绕舍扶疏堪立月，拂窗罨霭好鸣琴。未许点尘侵。
江南好 其四 画雨楼
作者：许英
朝代：清

山雨起，画景尽当楼。窗外远峦青似黛，帘前芳草碧于油。云脚望中收。
江南好·八钟楼
作者：许英
朝代：清

楼轩敞，远寺送疏钟。四面悠扬鸣晓暮，数声断续听西东。槛外夕阳红。山气爽，扑入一窗来。翠黛半浮朝雨湿，碧纱全对暮云开。林壑日徘徊。云容懒，寂寂意如何。慵向春风寻雨梦，惯偕夜月伴诗魔。添我懒还多。山雨起，画景尽当楼。窗外远峦青似黛，帘前芳草碧于油。云脚望中收。池边阁，卅六野鸥闲。曲渚忘机随意戏，画栏久狎傍人眠。与结水云缘。筠庵小，瘦石挺云根。寸碧玲珑迷竹影，一卷磊落蹴苔痕。拄笏立如人。春水阔，岸上好牵舟。但有晴波环四壁，不须画桨打中流。长系碧溪头。春意早，寒绽几枝花。湖上逋仙甘隐迹，扬州水部乞移家。清韵绕香葩。风雨古，森列九株青。千尺亭亭流月影，半空飒飒起涛声。应有紫鳞生。斑斑竹，绕舍弄云梢。风度似调瑶瑟韵，雨来疑送楚江潮。静对读离骚。兰芬处，泉石亦膏盲。九畹尽堪纫蕙带，中泠谁与试茶香。花水两含芳。吟啸晚，天半彩桥横。影带断霞归水浦，气含残雨过江城。雌霓唤分明。庭幽邃，修竹荫阶除。昼静淡烟笼箨笋，秋高凉露湿林于。一径绿云铺。桐荫覆，翠屋护秋深。绕舍扶疏堪立月，拂窗罨霭好鸣琴。未许点尘侵。谁结屋，庭宇拟莲龛。十八阿罗空际现，三千妙谛静中参。盥手诵华严。韶华永，景缀暮春时。婪尾犹留花映酒，舞腰渐看柳成围。丽日正迟迟。
鬼谷洞
作者：许英
朝代：清
体裁：七言律诗

可爱清溪古梵宫，一湾流水数株松。半岩晴日裁云衲，十里山风送晓钟。道士昔乘天上鹤，老僧曾叱钵中龙。停骖坐听谈玄处，香袅花扉烛影重。
挽任兰生公
作者：许萨阿
朝代：清
体裁：联

褒宠数衔恩，治旅能精，赈饥能遍，才大自应昭信史；嘉猷嗟赍志，桐乡感葬，阳城感名，光沉从此怅邻晖。
挽曾国荃联
作者：许萨阿
朝代：清
体裁：联

我省勋臣多凋谢，自季春以来，得闻三耗皆恶，那堪又失北阙股肱，南洋砥柱；一门事迹尽褒扬，值孟冬之始，忽报极峰亦颓，从此好寻伊吕伯仲，咸籍竹林。
戏嘲站班联
作者：许虎拜
朝代：清
体裁：联

寒城跑路，满面尖风；古庙站班，一身明月。
万圣山
作者：许虬
朝代：清
体裁：五言律诗

丹沙勾漏觅，绛雪更堪餐。不借峨眉岭，长依玉露盘。穿花麋角煖，巢树鹤裳寒。帘捲先疑晓，清光万古传。
和答钱宫声见怀
作者：许虬
朝代：清

吴阊惜别雁书稀，春树春江雨色微。游子谁怜亲渐老，无家止有国堪依。青萍啸夜中原在，白日流空两鬓非。还忆长安同跃马，极边樵悴揽征衣。
天池山访元叹门榜落木庵为寒河谭子笔
作者：许虬
朝代：清

落木庵中卧老禅，寒河风雅笔如椽。垂来白发耽高隐，散尽黄金忆少年。十亩秋茶新雨后，半山霜蕨夕阳边。开元天宝诗亡后，欲问人间寡和篇。
将发荆州招李劬庵秦对岩话别次劬庵韵
作者：许虬
朝代：清

荆蛮忽聚四方豪，睥睨城西幕府高。蹴鞠摴蒱方合阵，竹头木屑有分曹。清商莫奏湘君曲，浊酒堪酬屈子《骚》。南北往还诚万里，百年物役一何劳。
折杨柳歌
作者：许虬
朝代：清

居辽四十年，生儿十岁许。偶听故乡音，问爷此何语。
折杨柳歌三首
作者：许虬
朝代：清

柳条三尺长，明日清明节。江南小儿女，采作流苏结。千树宫墙柳，万朵道旁花。折柳在侬手，花飞到谁家？居辽四十年，生儿十岁许。偶听故乡音，问爷此何语？
折杨柳歌三首·其一
作者：许虬
朝代：清

柳条三尺长，明日清明节。江南小儿女，采作流苏结。
折杨柳歌三首·其三
作者：许虬
朝代：清

居辽四十年，生儿十岁许。偶听故乡音，问爷此何语？
折杨柳歌三首·其二
作者：许虬
朝代：清

千树宫墙柳，万朵道旁花。折柳在侬手，花飞到谁家？
河西关
作者：许虬
朝代：清

去国何曾隔绛霄，幽燕襟带古迢遥。尾箕斜绾星千里，恒卫中分水二条。铁笛漫惊龙塞月，玉钗春怨凤城箫。还将清啸凭酬对，南北音书任寂寥。
登黄鹤楼
作者：许虬
朝代：清

黄鹤仙人不少留，洲名鹦鹉更堪愁。三湘登眺还吾辈，千古江山独此楼。汉口夕阳衔远岫，武昌寒郭浸春流。烧痕满地闲生感，回首烽烟野戍秋。携壶凭槛塞云横，怀古荆门镇重兵。春柳久荒陶侃垒，寒潮直上吕蒙营。沧桑尽付邯郸枕，烟月全销玉笛声。唯有芳洲春草色，年年还傍大江生。
登黄鹤楼二首·其一
作者：许虬
朝代：清
体裁：七言律诗

黄鹤仙人不少留，洲名鹦鹉更堪愁。三湘登眺还吾辈，千古江山独此楼。汉口夕阳衔远岫，武昌寒郭浸春流。烧痕满地閒生感，回首烽烟野戍秋。
登黄鹤楼二首·其二
作者：许虬
朝代：清
体裁：七言律诗

携壶凭槛塞云横，怀古荆门镇重兵。春柳久荒陶侃垒，寒潮直上吕蒙营。沧桑尽付邯郸枕，烟月全消玉笛声。惟有芳洲春草色，年年还傍大江生。
黔中岁暮漫兴
作者：许虬
朝代：清

紫电飞驰尽锦袍，悲风猎猎下城壕。夜闻北里歌声合，晓望南云杀气高。岂有功名如绛灌，独尊刀笔到萧曹。长安只在青天上，莫忆春明露井桃。
和王燕友归里唔同社诸子韵
作者：许裔蘅
朝代：清
体裁：七言律诗

长安杯酒胜交初，况是髫年砚席余。君已鸾台荣献纳，我还北阙未征除。星应喉舌通辰极，径辟羊求总寂居。一自草堂甘赋隐，不堪涸辙对悬鱼。
己亥元旦试笔次李西莲韵
作者：许裔蘅
朝代：清
体裁：七言律诗

万里条风拂曙晴，草堂春色动江城。疏慵久应偕中散，旷达何须效步兵。绕座屠苏欣劝酒，几家鸾玉竟吹笙。芳时不羡谈经席，自爱梅花索笑迎。
采茶歌
作者：许观身
朝代：清

采茶早，冰芽小。采茶晚，绿云满。顾渚蒙顶春风多，女儿连袂来山阿。惊雷之莱吉祥蕊，社前细雨连番过。抽芽纤纤嫩于玉，绿痕瘦比蛾眉绿。山厨欲焙逢禁烟，限期只恐头纲促。茶纲作贡自年年，寒食清明断雪天。制得密云龙小样，君谟搜取入茶笺。公家榷茶问茶户，上品缄斟奉官府。此时但解嗜茶甘，此际谁知采茶苦。今年叶卷芽枯焦，恰值三春少雷雨。荈园早晚偿茶租，田间菜麦还乾枯。
人月圆·喜外至
作者：许诵珠
朝代：清

月明如镜帘栊静，蓦听远人还。相逢无语，双眸暗观，众里偏怜。最难消受，有情红泪，无恙青衫。莲花憔悴，梨花惨淡，同是辛酸。
减兰·沈倩雯夫人绚属画墨兰便面，并题是解
作者：许诵珠
朝代：清

离骚旧恨。雨萼烟枝和墨酝。楚楚丰神。写出湘波一点魂。水仙为偶。月样玲珑云样瘦。清韵幽香。莫是苏娘浅淡妆。
凤凰台上忆吹箫·寄外子京师
作者：许诵珠
朝代：清
体裁：词

黄叶堆鞍。白云埋屐，西风残照长安。恁蹇驴孤跨，长铗虚弹。谙尽离愁别苦，憔悴损、去日容颜。凄凉处，思亲有泪，独洒灯前。堪怜。空闺夜永，听点点秋钲，滴得心酸。念个人云远，影只形单。恼煞中天明月，圆如镜、故傲团栾。团栾想、何时携手，共话悲欢。
南浦月·外子计偕留滞都下，缄书寄远，誊以小词。
作者：许诵珠
朝代：清

书蠹琴尘，剧怜风雪长安道。一灯孤照。梦醒罗帏悄。衣食温寒，两地心知晓。伤怀抱。炷香私祷。祝取加餐好。
如梦令·口占
作者：许诵珠
朝代：清

世事如棋如影。阅尽繁华心冷。苦海猛回头，别有蓬莱仙境。清净。清净。空外一声山磬。
如梦令·寄外
作者：许诵珠
朝代：清

浪说花开双蒂。写入轻罗扇里。未到晚凉天，已作秋风捐弃。何意。何意。一语问君遥寄。
忆秦娥·得外书
作者：许诵珠
朝代：清

帘栊悄。无言羞把菱花照。菱花照。愁眉懒画，闹妆慵扫。檐前灵鹊声声报。平安两字来青鸟。来青鸟。柔情一缕，系人怀抱。
思佳客·寄外
作者：许诵珠
朝代：清

曲曲阑干十二红。潇潇暮雨洒帘栊。篱边替瘦多情菊，窗外添愁无赖桐。罗袖冷，泣西风。相思两字倩征鸿。玉容不是因花减，目断长安路不通。
惜分飞·寄外
作者：许诵珠
朝代：清

日转花梢妆懒就。黦翠凄红罢绣。闷倚栏杆久。一池波谷因风皱。去岁扁舟同载酒。寂寞离亭别后。泪湿罗衫袖。镜中人比黄花瘦。
惜分飞·稿砧远别，书以缄情
作者：许诵珠
朝代：清

好梦难成鱼雁杳。镜里眉峰懒扫。此恨凭谁晓。援琴谱出相思调。千缕情丝如柳绕。织就离愁多少。望断长安道。一灯似豆摇红小。
意难忘·感怀靖甫四兄
作者：许诵珠
朝代：清

丸月穿窗。爱流晶射缟，光夺兰釭。素娥怜我独，画阁伴人双。莲漏静、篆烟凉。听雁去衡阳。最苦伊、魂销瀚海，影度边墙。含颦不语神伤。叹冤沉伏社，谶散毬场。鲍家空有妹，寄远不成章。关月白、塞云黄。愿早整归鞅。漫祷求、心香一瓣，烛泪千行。
春云怨·志感
作者：许诵珠
朝代：清

刍尼晓咶。喜好音传到，泥金三捷。奈是隔墙春色，细雨杏花人自折。揽镜含矉，挑灯匀泪，似梦如尘最凄切。逐客天涯，愁人楼上，两地共呜咽。逢人强解眉头结。试轻罗小扇，佯遮双蝶。梁燕金堂污泥黦。妒煞呢喃，两两于飞，向人痴绝。雨柳腰纤，露桃肌瘦，此恨向谁诉说。
洞仙歌·白桃花
作者：许诵珠
朝代：清

铅华洗净，认人间尤物。底事无言对明月。恁文君瘦影，倩女柔魂，悲薄命，同向东风呜咽。江头双姊妹，浅淡梳妆，素手纤纤弄轻艓。水暖鳜鱼肥，斗艳争辉，看一样、冰肌玉骨。漫寄语、重来问津人，早洞口春深，断云残雪。
浪淘沙·丙子礼闱揭晓，芸斋又报罢，盖已三黜于春官矣，寄示一解，次韵奉慰
作者：许诵珠
朝代：清

雁鹜乱池塘。啄稻争梁。是谁竿木早逢场。一样玉昆难竞爽，迢水乌伤。梦短别情长。泪滴千行。莫言前后有沉扬。勘破功名如泡影，心地清凉。
清平乐·舟窗晚眺，次外子韵
作者：许诵珠
朝代：清

远山如睡。秃树苍茫里。隐约渔歌烟外起。袅袅馀音未已。荒村三五人家。柴门多傍梅花。我欲停帆小憩，好风飞送轻槎。
满江红·江行即日
作者：许诵珠
朝代：清

千片征帆，风送处、惊涛飞雪。空明里、金焦如画，竞夸奇绝。一带红墙禅喜地，双扉白板神仙窟。是何人、长笛倚危楼，声呜咽。繁华梦，莺花孽。英雄恨，蛟龙血。话六朝遗事，雨零烟灭。历历山光相掩映，滔滔浪影无休歇。待夜深、蓬背举杯邀，江心月。
点绛唇·某上舍介芸斋索题行看子，率成是解
作者：许诵珠
朝代：清

妙笔春风，绘成艳李秾桃色。姹红娇白。小坐临流石。米价如何，莫问江东客。夸标格。岸巾簪帻。名士风流剧。
点绛唇·自画墨梅便面赠莫九嫂，并成是解
作者：许诵珠
朝代：清

春透疏棂，一枝晴雪和烟冷。乍斜还整。写出江南景。姑射仙人，清影呼初醒。新妆靓。暗香浮岭。明月前身影。
点绛唇·过夏人遥，吟秋恨积，因度此阕，以纾离怀
作者：许诵珠
朝代：清

月怨花悲，翠帘荡漾云垂地。赋情将寄。泪沁相思字。独掩深闺，且把丝桐理。琴声细。塞鸿孤唳。影落潇湘水。
点绛唇·闺怨
作者：许诵珠
朝代：清

紫燕归来，画梁玳瑁庐家屋。对飞群宿。妒煞双禽福。顾影春流，自惜颜如玉。回肠曲。别愁盈斛。泪沁鲛绡幅。
秦楼月·盂湖道中，借风挂席，蓬窗徒倚，涉笔成章
作者：许诵珠
朝代：清

秦邮路。层冰冻裂溪声怒。溪声怒。扁舟颠簸，浪花飞舞。乌篷倦倚心惊怖。联吟赖有吹箫侣。吹箫侣。戏拈红豆，共调鹦鹉。
菩萨蛮·丸月又圆，家书久杳，倚声成句，简寄宣南
作者：许诵珠
朝代：清

银釭冷飐空闺影。铜壶滴得秋魂醒。欲向梦中寻。山高水又深。水纹幽恨结。山色离愁叠。闲煞月团圞。无人共倚栏。
薄悻·秋闺漏永，顾影凄然，涉笔成章，封题寄远
作者：许诵珠
朝代：清

树迎风斗。正帘外、新凉乍逗。雁过也、殷勤先问，两字平安有否。记年时、分韵联吟，瑶阶待月同携手。向竹里弹琴，花前瀹茗，共羡神仙佳偶。最难禁、分飞后。消瘦得、腰支非旧。镜中顾形影，凄红颦黛，丰姿憔悴难回首。泪沾襟袖。听吟蛩似诉，哀音惨逼灯如豆。离魂一缕，入梦寻君细剖。
蝶恋花·春闺
作者：许诵珠
朝代：清

晴旭烘花风缭绕。媚紫娇红，竟斗春光好。蜂蝶恋香枝上闹。罗帏好梦莺啼觉。起弄参差思远道。一曲迷离，荡得柔情杳。瘦影瞥临春水照。眼前胜景皆烦恼。
诉衷情·寄芸斋
作者：许诵珠
朝代：清

未拈湘管已神伤。一字一回肠。都将百幅藤纸，半揾透、墨华香。传书雁，太匆忙。意彷徨。怨情千叠，别泪双垂，并寄他乡。
貂裘换酒
作者：许诵珠
朝代：清

一笑搴帏起。笑年年、担风襆雪，卸妆斯地。呼婢壁间寻旧句，已共苔磨藓洗。更说甚、碧纱笼此。砌下蛩声云外雁，一般般、助酒穷途泪。身世事，总如寄。家山回首逾千里。尽饱尝、炎凉世态，病贫滋味。箸划金炉灰焰冷，写出饥寒两字。算我误、聪明如是。还愿稿砧鞭早著，宴琼林、索得金门米。天许否，此衷意。
醉落魄·外子久客不归，赋此速驾
作者：许诵珠
朝代：清

倚窗月透。一枝梅影如侬瘦。脂愁粉怨人僝僽。剩有年时，别泪黦红袖。焚香轻合纤纤手。金钱暗卜平安否。几时早整归鞍骤。计算腰围，宽减定非旧。
重叠金·寄外
作者：许诵珠
朝代：清

亚檐红绽荆桃小。枝头影闪相思鸟。对镜抹玄绡。远山慵不描。愁牵杨柳月。梦断梨花雪。杜宇尽情啼。问君归不归。
金缕曲·对月有感，怯寄外子京师
作者：许诵珠
朝代：清

月色明如许。助秋心、流萤焰冷，晚蝉吟苦。百种凄凉千种恨，诉与嫦娥不语。但寂寂、清光来去。空外一绳云雁影，似传情、代把衷音谱。虫韵急，乱如雨。鸾飘凤泊关河阻。想见那、残书蠹蚀，敞貂裘补。文字无灵金欲尽，可是红颜误汝。失十里、看花归路。愿乞天孙书姓氏，锦还时、重赋团圞句。天听近，定怜取。
钗头凤·闺情
作者：许诵珠
朝代：清

烟笼户。香成雾。一枝疏影横斜舞。天瑩澈。冰纹结。几竿修竹，半钩新月。洁。洁。洁。挥毫赋。相思句。砚池润到梧桐雨。经年别。离愁切。露螀云雁，一般凄绝。咽。咽。咽。
钗头凤·闺情
作者：许诵珠
朝代：清
体裁：词

烟笼户。香成雾。一枝疏影横斜舞。天莹澈。冰纹结。几竿修竹，半钩新月。洁。洁。洁。挥毫赋。相思句。砚池润到梧桐雨。经年别。离愁切。露螀云雁，一般凄绝。咽。咽。咽。
高阳台·岁暮感怀
作者：许诵珠
朝代：清

径竹饕风，园梅斗月，惊心岁序将更。冷拥衾孤，夜深好梦难成。凉云荡得灯花碎，半模糊、碧闪残檠。最愁人，腊鼓鼕鼕，寒漏丁丁。年时不尽团圞乐，记桃符共写，柏酒同倾。一别天涯，等闲换蟀移鹒。朱颜难驻流光易，误青春、两字功名。漫无聊。懒整金钿，慵理瑶筝。
闱墨房评联
作者：许谨身
朝代：清
体裁：联

数来族望，寰中能有几家；问到科名，榜上视为故物。
挽蔡锷联
作者：许贞
朝代：清
体裁：联

我公生，洪宪殇，共和活，我公亡，世界抟抟多缺陷；中国悴，英雄陨，强邻眈，中国弱，未来种种足悲哀。
贺吴恭亨六十寿联
作者：许贞
朝代：清
体裁：联

寿高喜马拉；文雄拿破仑。
挽左宗棠联
作者：许贞干
朝代：清
体裁：联

遗爱最兹邦，片石重摩，坠泪况为长揖客；时难需一老，大星竟陨，鞠躬无复出师人。
挽杨仲愈联
作者：许贞干
朝代：清
体裁：联

文酒缔因缘，记金台大雪，夜走貂裘，可堪豪竹哀丝，眼底苍凉成往事；网罗嗟瘴疠，怅歇浦逝波，月圆鲸背，每念千秋万祀，梦中憔悴哭斯人。
送同年俞宁世检讨假归
作者：许贺来
朝代：清

乡心岂为恋鲈鱼，一棹秋风返旧庐。金马不留饥曼倩，茂陵长是病相如。渚烟萝月堪垂钓，茗碗棋枰伴著书。祇有离群情最苦，故交强半在樵渔。
南浦驿
作者：许赓皞
朝代：清

黯黯垂杨道，青山引去程。啼乌过古驿，寒日淡高城。僧磬随云度，村烟隔树明。只怜桥下水，犹作别离声。
南湖草衣歌赠汪子
作者：许赓皞
朝代：清

男儿腰悬印如斗，何如当前一杯酒。屋堆黄金斗量珠，何如醉读两汉周秦书。周秦之书不易睹，存者岐阳与诅楚。偃师殷盘十四字，其余赝本难仆数。汪子奇气不可羁，典衣南北收残碑。从大小篆溯蝌蚪，能变古法生新奇。古人刀笔每并用，后世但解持毛锥。遗弃刀法不复讲，遂令字体形神离。图章近古得古意，冥坐似悟造字义。咿嚘夜听鬼神哭，变化琐及虫鸟细。汉唐以来银与铜，或金或玉夸精工。有元王冕易以石，穿凿坑谷争磨砻。明时工此文寿承，后来继者程穆倩。中间顾子与徐生，绝技尤怜矢死郑。子也嗜好同酸咸，系属前后如斿縿。六合直欲凿混沌，万象何以供镌镵。灵芝润聚金碧气，神剑夜发蛟龙函。古如明堂列彝鼎，快若沧海驰风帆。方今妖氛幻蛟蜃，万室逃亡吁可悯。杀声惨淡日欲昏，客路飘零穷且忍。会须待子刊磨崖，南湖虽好莫归隐。呜呼！南湖虽好归何日，且复醉歌出金石。
开元寺飞来柏
作者：许赓皞
朝代：清

苍龙挟山雷劈石，溪涛怒卷风雨泣。寺门偃仰不计年，奇气耸身作鬼立。枞身桧叶成空腔，黛色参天更奇特。空山卧干蛟螭僵，白昼攫人牙爪黑。古来大材本非易，传以飞来知未必。文章暴露遭斧斤，神物凭依降精魄。嘻嘻出出惊宋火，附会蛮君与鬼伯。愚民喜作不稽谈，请官镇以祝融宅。我来但伤梁栋失，载酒时时吊遗迹。只今鹿苑亦荒凉，夕照鸦啼劝归客。
房山人琵琶
作者：许赓皞
朝代：清

鹍弦嘈嘈月欲落，秋气入指指似削。大声激昂乱风雹，小声萧骚雨飘萚。湘江衔芦天拍水，交河合阵雪洒幕。飞沙淅沥镫影摇，烟橹横空星络角。敛衽窃听意深远，倦仆立眠客罢酌。离群酸嘶止且飞，旅食关河等漂泊。清商大雅久不作，逻逤沙尘亦萧索。昆仑绝艺赏音寡，朱门曳裾安可托。何不明驼驰绝漠，筚篥孤吹万马跃。一弹青冢草复青，美人金钟劝酮酪。方今穹庐远驱廓，青海鲸鲵尽束缚。封侯卫霍当何时，请君更弹白翎雀。
携琴过松风堂
作者：许赓皞
朝代：清

草木秋深变，河山醉后非。浮云直北断，独雁向南飞。雨气沈沧海，潮声裂石扉。自弹《水仙操》，松翠湿人衣。
登延平明翠阁
作者：许赓皞
朝代：清

水程阅奔峭，十日厌鸣橹。登高数飞鸿，秋气淡平楚。地瘠草木瘦，日暮钟磬古。渺兹半壁区，信国昔开府。志复社稷仇，力屈尺寸土。伤哉朱鸟魂，化作剑龙舞。萧萧青枫林，黯黯闻杜宇。历劫千载悲，负险一水阻。石激怒涛飞，如闻响军鼓。
西溪渔庄
作者：许赓皞
朝代：清

日入栖鸟乱，惊此星月光。渔人先鸟归，棹歌入沧浪。击汰弄虚影，水木相青苍。钟动梅花林，夜壑横烟霜。芦埼一鹤起，寥寥引清吭。
谪仙窟歌为云寥先生赋
作者：许赓皞
朝代：清

我闻武夷三十六洞天，中有十洲三岛飞空仙。群仙夜集寿太姥，酒半欲续宾云篇。吾师手携苍玉砚，乘云欻入幔亭宴。新宫醉草人不见，空际似闻仙语羡。吹笙朝辞白银阙，桂子出袖大如月。至今能作蕊珠歌，清若寒松折冰雪。长安筝琶喧里耳，肯向王门趿珠履。逢人羞吹北郭竽，拂袖归访曾孙里。曾孙曾孙今白头，瑶草自绿春崖幽。菟裘远忆丘壑美，药笼富有参苓收。鲰生三十不自勉，俯仰随人羞偃蹇。喜闻孙登啸鸾凤，愿随淮南作鸡犬。淮南贵倔今清臞，坐拥玉堂森宝书。娘嬛仙馆花扶疏，鞭鸾时有群仙趋。出饮虚皇碧琳腴，高唱击碎青珊瑚。我时亦复歌乌乌，醉执如意敲唾壶。但愁下追返清都，官府束缚非我娱。此境一失安可摹，仙山则有世则无。
题上屯嵩山寺
作者：许赓皞
朝代：清

老僧宴坐不迎客，一溪沄沄青到门。养成山中鹿麋性，辟出世外桑麻村。斋厨无烟落松子，坏磬挂壁生苔痕。梦思嵩阳不可到，对此妙悟参风幡。
题唐宫歌舞图同方又韩克铣弟德远侄作
作者：许赓皞
朝代：清

玉奴弦索花奴鼓，花萼楼前日初午。梨园子弟列成行，黄衣舞马登床舞。海棠恹恹春梦惊，新谱《霓裳》初按成。三更玉笛吹入破，花影下动宫墙明。乐极哀来足悲恸，突骑渔阳势狂纵。烽烟赤紧达神京，台省从容献歌颂。剑门万里秋萧瑟，夜雨霖铃听不得。归来南内草荒凉，一曲《凉州》头尽白。明光宫中啼杜鹃，金粟堆南狐兔眠。由来声色易倾国，叹息不独开元年。变乱几令唐社屋，金鉴遗篇付蟫腹。宋公宰相守正人，可怜亦进《羯鼓录》。
题黄鹤楼
作者：许赓藻
朝代：清
体裁：联

突兀诧奇观，西控岳阳，东凌滕阁，却想一层更上。仗几人奋武，历几载修文，始复睹绕栋虹垂，当窗凤翥；登临豁幽抱，左携蜀相，右挈唐贤，依然独立寡俦。览半壁屏藩，通半天呼吸，莫但夸传觞鹤舞，擪笛龙听。
和韵林鹤山秋兴
作者：许超英
朝代：清

一年容易又秋风，物换星移大海东。云水苍茫惊去燕，关山迢递感征鸿。杜陵有兴诗怀壮，欧子闻声赋手工。梧叶满阶谁扫尽，明朝还欲课儿童。日月催人鬓欲蓬，一年容易又秋风。西归鹭屿囊羞涩，北上燕京路未通。羽檄交驰青海外，烽烟叠起大江东。鱼书珍重何由达，徒倚门闾望不穷。烟消雾歛净遥空，籁韵萧萧隔院通。百代光阴如过客，一年容易又秋风。青灯影淡寒孤枕，红蓼花疏老半丛。夜色凄然凉如水，流萤数点出墙东。独坐危楼怒气冲，墙阴唧唧听鸣虫。天高月小宽青眼，木落山空静素衷。尽日盘桓无别事，一年容易又秋风。满腔乡思知谁是，半属莼鲈况味中。飞鸣直上碧云中，目送飞鸿思不穷。蹑屐登山怀谢傅，脱巾洒酒羡陶公。疏砧响彻三更月，微雨凉生百尺桐。梦里还家家万里，一年容易又秋风。
和韵林鹤山秋兴·其一
作者：许超英
朝代：清

一年容易又秋风，物换星移大海东。云水苍茫惊去燕，关山迢递感征鸿。杜陵有兴诗怀壮，欧子闻声赋手工。梧叶满阶谁扫尽，明朝还欲课儿童。
和韵林鹤山秋兴·其三
作者：许超英
朝代：清

烟消雾歛净遥空，籁韵萧萧隔院通。百代光阴如过客，一年容易又秋风。青灯影淡寒孤枕，红蓼花疏老半丛。夜色凄然凉如水，流萤数点出墙东。
和韵林鹤山秋兴·其二
作者：许超英
朝代：清

日月催人鬓欲蓬，一年容易又秋风。西归鹭屿囊羞涩，北上燕京路未通。羽檄交驰青海外，烽烟叠起大江东。鱼书珍重何由达，徒倚门闾望不穷。
和韵林鹤山秋兴·其五
作者：许超英
朝代：清

飞鸣直上碧云中，目送飞鸿思不穷。蹑屐登山怀谢傅，脱巾洒酒羡陶公。疏砧响彻三更月，微雨凉生百尺桐。梦里还家家万里，一年容易又秋风。
和韵林鹤山秋兴·其四
作者：许超英
朝代：清

独坐危楼怒气冲，墙阴唧唧听鸣虫。天高月小宽青眼，木落山空静素衷。尽日盘桓无别事，一年容易又秋风。满腔乡思知谁是，半属莼鲈况味中。
挽彭玉麟联
作者：许辅堂
朝代：清
体裁：联

投笔是诸生，灭贼是少保，江防善后是尚书，统观能报国能洁身之元勋，独成一是，时局转中兴，随意养高陪寿岳；威名同曾左，战功同罗杨，洋务坚持同岑鲍，惟有不爱钱不怕死之介节，谁与从同，史宬存遗疏，敢言无罪侍先皇。
和淑则园居病起作
作者：许迎年
朝代：清

一病经春瘦可怜，几时不到曲阑前。花残幽砌堆红雪，莺坐垂杨破绿烟。轻暖未成连日雨，薄寒犹怯晚春天。方池新涨游鱼乐，兴寄濠梁《秋水》篇。
新竹
作者：许迎年
朝代：清

乍与僧参玉版禅，旋看解箨袅新烟。斑龙惊蛰多争地，翠凤修翎欲上天。鸟坐丛枝歌睍睆，月摇虚幌影连娟。此君相对殊潇洒，不厌秋声搅夜眠。
莱阳二姜先生祠
作者：许迎年
朝代：清

黄门高节著莱阳，伯仲风裁在抗章。请剑尚方思斩佞，荷戈南国竟投荒。危言足破狐狸胆，浩气堪增史册光。海涌峰头祠庙在，溪毛特为荐馨香。
山月
作者：许遂
朝代：清

不知谁抱镜，挂在白云岑。万壑照成雪，梅花寒一林。美人此遥夜，千里结愁心。解带松风下，霜华流素琴。
江上寄友人
作者：许遇
朝代：清

处处春归客不归，片帆迢递逐斜晖。野花点水红应瘦，远树留云绿正肥。读遍好诗愁未醒，看残明月梦还违。何时得结寒溪侣，箬笠青蓑弄钓矶。
挽张百熙联
作者：许邓起枢
朝代：清
体裁：联

文章司命，人物权衡，筹笔远猷摅，百杰画图添座位；众口铄金，臣心如水，盖棺公论定，九重温诏表忠清。
贺张百熙60寿联
作者：许邓起枢
朝代：清
体裁：联

长沙星宿徵天寿；广武宏筹裕度支。
基隆山
作者：许銮
朝代：清

基隆煤产异，矿比金银铜。利在趋若骛，物盛招兵戎。沿海易窥伺，不与四塞同。铁轮浪驰白，火齐炮飞红。魑魅并罔两，驱率如罴熊。守将奋武卫，半日阻相攻。海虏势既张，守禦力亦穷。雷声走列缺，烟焰弥苍穹。束胸既告败，长鬣遂为功。猱猿集其上，貔豹穴其中。我军顾相失，一旅不能通。盗粮赍寇仇，军用彼遂充。掘取尽地力，椎凿施鬼工。杞人抱深恨，浩气嘘长虹。平生经国志，耿耿存孤忠。湖港连巨舰，厓岛挽强弓。携来龙骧军，一为定长风。
感事
作者：许銮
朝代：清

闽峤烽烟半海涯，奇谋何日出褒斜。王师未渡滹沱水，壮士空椎博浪沙。金革创兴船介甲，火毬飞到炮生花。艰难大局恶乎定，天意终归混一家。
战台北
作者：许銮
朝代：清

天惨惨兮日无色，云黯黯兮阵头黑。狂飙起兮扬沙尘，猛士酣兮战台北。将军本是汉公侯，十万貔貅曾杀贼。调戈指顾清中原，铁骑纵横安反侧。优游湖上历春秋，长此骑驴不可得。帝命宠赉师武臣，衔锡中台昭楷则。手持使节□台疆，万里星槎来顷刻。甲车屡变用火攻，烟焰飞腾天四塞。三军坚定无敢动，虏酋闻之气结轖。四奇四正古所传，变化因人本难测。用兵夺人在先声，守则能固战则克。搴旗我骑未飞红，望气虏军知已墨。海上孤岛久无援，危局能持诚杰特。懋功懋赏典宜隆，节钺遥颁新诏□。长鲸间阻未谢恩，锁钥能牢勤汝职。疲兵再战一当千，决命争首知竭力。鲲身大小浅可深，罗淡萦纡曲难直。波涛汹涌势如山，逆轮驰驶不敢逼。昼夜严防军未休，更有孙膑相辅翼。班超投笔且封侯，何况老成身报国。
七夕雨
作者：许钺
朝代：清

不耐为文媚女牛，自甘才分拙如鸠。频年赖有书堪曝，此夜惟应酒可酬。蜥蜴咒来三尺雨，蟪蛄吟破一分秋。问谁曾见天孙驾，辜负人间乞巧楼。
晚晴
作者：许钺
朝代：清

骤点翻荷叶，依然放夕曛。池收将退水，风揭欲开云。槐树疏阴润，蝉声远唱闻。凭轩舒望眼，野色许平分。
项三秋子招集湖舫分韵得扶字
作者：许钺
朝代：清

夏浅胜春日，频烦折简呼。云开山耸翠，雨足水平湖。小艇收鱼笱，荒台剩鼠姑。尚余豪兴在，藤杖不须扶。
云雾山
作者：许锵
朝代：清
体裁：七言律诗

晚翠飘摇野果香，山风飒飒到藜床。寺厨烟共朝云远，僧簟秋添夜雨凉。老仗酒杯消垒块，闷疑书卷涉荒唐。乾坤何处容霜鬓，牢落依然宋玉狂。
挽曾国藩联
作者：许长怡
朝代：清
体裁：联

昭代完人，处为大儒，出为元老；中兴佐命，功在天下，泽在江南。
下阶
作者：许雷地
朝代：清

小步珊珊下玉阶，低徊生恐堕金钗。傍花偶立拈鸾带，拾翠初来试凤鞋。知否露晞庭尚湿？应防苔滑碧于揩。扶持不藉雏鬟力，愿与檀郎处处偕。
倚阑
作者：许雷地
朝代：清

一珩垂帘卷水晶，自拈红豆饲春鹦。倚来翠袖雕阑小，压上花枝曲槛平。拈带有时情悄悄，敲诗几度拍轻轻。碧天如洗霞明处，认取天边月又生。
停针
作者：许雷地
朝代：清

五色丝劳几度穿，借他消遣昼如年。描成蛱蝶和谁语？绣到鸳鸯欲自怜。抛剪不禁春恨集，停针只为别愁牵。韦郎一去无消息，空使花枝笑独眠。
傅粉
作者：许雷地
朝代：清

水靧桃花露乍滋，搓酥真觉腻如脂。轻施蝶粉光逾洁，薄傅鹅膏色倍宜。素手细匀香泽艳，玉容长护雪霜欺。等闲笑对青鸾镜，认取翩翩绝世姿。
入帐
作者：许雷地
朝代：清

斗帐红珠翠羽衔，鸳鸯新制枕双函。风微时曳芙蓉幕，香好浓熏杏子衫。轻放珊钩声细细，微抬玉腕指掺掺。此身愿化双飞蝶，恨叶愁苗一例芟。
出浴
作者：许雷地
朝代：清

滟滟兰汤傍翠屏，个中倩影认伶俜。华清水滑侵温玉，豆蔻泉流发暗馨。一幅画图郎看煞，十分娇态妾松惺。脸波腰柳花应妒，出浴新妆黛扫青。
午睡
作者：许雷地
朝代：清

银床娇倚睫初交，一卷新诗手倦抛。石榻烟痕萦茗灶，纱窗日影乱花梢。游仙彩蝶来胥国，惊梦花尨吠路坳。玉枕瞢腾春思懒，恼他阶竹曳风敲。
卷帘
作者：许雷地
朝代：清

几桁低垂谢女家，春风荡漾玉钩斜。频呼雏婢轻轻卷，莫使虾须密密遮。为欲双飞延燕子，任教千点入杨花。韶光如画常孤负，独对闲庭感物华。
卸妆
作者：许雷地
朝代：清

卸妆小坐绮窗南，袁宝生成性太憨。戏倩檀奴除玉燕，轻呼小婢启金函。团团菱镜奁开一，隐隐莲筹漏滴三。散发子夫容更丽，鬟低还插凤头篸。
吟诗
作者：许雷地
朝代：清

沉沉庭院锁春光，垂柳千丝拂海棠。摛句巧抒才藻慧，拈毫微润口脂香。颂椒词好输刘氏，咏絮才高羡谢娘。韵谱双声初脱稿，还应索和到檀郎。
唤啤
作者：许雷地
朝代：清

午梦初回亸髻螺，日移花影半窗过。唤茶声细穿朱幌，隔竹音传度碧罗。婴武学呼差彷佛，燕莺娇啭比柔和。嗔他小婢迟迟应，微敛双眉蹙翠蛾。
坐月
作者：许雷地
朝代：清

团圞璧月映琼楼，处处晶帘尽上钩。千里离人劳极目，一轮皓魄正当头。玉阑倚处花怜瘦，冰镜澄时云乍收。底事素娥太多事？清辉偏照十分愁。
夜香
作者：许雷地
朝代：清

是否禅参最上乘，花前亲爇九莲灯。香霏麝脑烟丝袅，馥送龙涎夜气凝。折柳蛮腰鸣佩玉，立苔凤履冷吴绫。深深拜罢娇无力，含怨含愁曲槛凭。
对镜
作者：许雷地
朝代：清

东风送暖玉窗虚，窣地帘波日上初。两点春山描柳叶，一奁秋水艳芙蕖。漫云色相拈花悟，愿卜团圆皓月如。情态自怜还自惜，几回顾影欲呼渠。
弹棋
作者：许雷地
朝代：清

女伴兰闺几度邀，且将一局破无聊。仙枰相对心偏静，妙着能赢意自骄。碎玉声敲闻竹院，沉檀香袅敞松寮。莫言黑白分时好，冷眼旁观志更超。
懒起
作者：许雷地
朝代：清

苦为相思减颊桃，愁红怨绿首频搔。双飞蝶梦醒犹恋，万缕蚕丝缚太牢。底事贪眠学杨柳？非关宿酒醉葡萄。倚来珊枕浑无力，宝髻云松散紫绦。
拂床
作者：许雷地
朝代：清

不欲轻尘半点黏，拂来尘尾手纤纤。宓妃玉枕留芳泽，汉帝云帏覆素缣。春暖锦衾堆绣榻，香温宝鼎下重帘。怀人漫说蓬山远，绮梦能通爱黑甜。
拂床
作者：许雷地
朝代：清
体裁：七言律诗

不欲轻尘半点黏，拂来麈尾手纤纤。宓妃玉枕留芳泽，汉帝云帏覆素缣。春暖锦衾堆绣榻，香温宝鼎下重帘。怀人漫说蓬山远，绮梦能通爱黑甜。
拆花
作者：许雷地
朝代：清

紫姹红嫣锦作堆，春园小步探花回。一枝入手香盈掬，几朵簪鬟蕊乍开。隐隐幽芬侵翠袖，泠泠清露落苍苔。携归便作明窗供，欲引游蜂逐队来。
拢联
作者：许雷地
朝代：清

卯酒初醒尚带醺，花间小立簇湘裙。枝低忽挂金钗坠，钿落频劳玉指勤。掠借犀梳明偃月，拢成鸦鬓绿垂云。下风侥幸何人在，消受衣香百合芬。
晓起
作者：许雷地
朝代：清

莺声啼彻众芳丛，着意催人绮阁东。一枕梨云春思懒，半帘花雾暗香笼。鬟低发认鬖鬖绿，指印腮留浅浅红。莫道辽西天样远，昨宵有梦幸能通。
梳头
作者：许雷地
朝代：清

水晶帘下篆烟浓，七尺乌云幻作峰。细润香膏融宝麝，妥安钗股颤双龙。参鸾样巧松偏好，堕马妆新态自墉。堪爱发光明似鉴，几回独对镜芙蓉。
画眉
作者：许雷地
朝代：清

翠螺十斛纳宫闱，艳说隋王赐宠妃。却月弯描春岫小，横烟淡扫远山微。文君眉妩人争仿，京兆情深世所稀。且学人时新样好，黛痕轻染笔轻挥。
绣鞋
作者：许雷地
朝代：清

卷帘燕子乍飞还，压线明窗且破闲。皓月光澄千缕密，红罗样好一弓弯。端宜入梦凌湘水，底事停针蹙黛山？只为远人归未得，踏青无侣泪潸潸。
缝衣
作者：许雷地
朝代：清

掺掺素手耐春寒，制出春衣锦作团。学度金针夸宿慧，漫抛弱线暂偷安。午窗熨贴炉烟细，子夜辛勤蜡炬残。寄与远人识依意，临风几度泪偷弹。
背立
作者：许雷地
朝代：清

背苏州好样时新，认取风前独立人。底事低徊羞转面，料应忆远故驰神。堪怜弱柳纤腰细，莫睹如花嫩颊春。万唤千呼始回首，眉峰犹带一分颦。
薰香
作者：许雷地
朝代：清

时样衣新制五铢，香焚百合拥猊炉。薰笼斜倚垂红袖，芳泽长留袭紫襦。沈水自应胜兰芷，涉江何用采蘼芜。芬芳竟体人如玉，金粟前身是也无？
裁衣
作者：许雷地
朝代：清

扶疏花影掩重门，寂寂明窗香尚温。欲下并刀还忖度，频量玉尺费评论。清泉细细霏樱口，铜斗轻轻熨縠痕。未识沈郎腰瘦否？裁成赢得倍销魂。
试衣
作者：许雷地
朝代：清

初试春衣画阁西，六铢衫薄灿云霓。纤腰搦处嗔郎戏，绣领低时泥母提。对镜频番劳美盼，整襟几度费柔荑。秋千架上风飘漾，锦簇霞翻望欲迷。
调琴
作者：许雷地
朝代：清

月华如水浸罗襟，花下亲调绿绮琴。三叠缠绵寄遥意，七弦断续写芳心。红愁绿怨凭谁诉？流水高山乏赏音。一曲谱成长太息，不知花外漏将沉。
酸面
作者：许雷地
朝代：清

罢梳云髻对明窗，花外声轻吠雪尨。清露溶溶濡绣帕，朝曦滟滟上纱幢。桃堪靧面霏红蕊，香可增娇采绿茳。十里胭脂淘作水，南朝佳话艳无双。
两竹
作者：许青麟
朝代：清

潇湘一枕梦初圆，千个团栾濯碧涟。且待新晴凉月出，携琴试与和流泉。
安平望海歌
作者：许青麟
朝代：清

孤岛潜连赤嵌中，洪涛万顷归艨艟。南望鲲身路杳杳，北看鹿耳波瀜瀜。楼台缥缈成蜃气，鱼龙出没翻蛟宫。远屿晴时如一粟，紫澜生处回长风。荡胸始觉云梦小，放眼方知天地空。大壑苍茫望未了，日脚插入秋波红。曾经沧海难为水，况极蓬瀛东复东。
敬摹亚圣像立石台郡学宫诗以记之
作者：许青麟
朝代：清

巍巍圣德，孰与比隆。知言有素，浩气常充。战国邪说，莫知所终。辟之距之，不愧禹功。乃审厥像，勒石鸠工。尊为圣配，奉诸学宫。其容作肃，惟貌则恭。蓬瀛瞻仰，多士尊崇。而今而后，吾道已东。
雨屐
作者：许青麟
朝代：清

好踏长桥与短桥，一双高著雨潇潇。黏来红杏痕犹湿，印遍青苔晕未消。谢傅成功忙欲折，阮孚有癖喜相邀。几回乘兴寻良友，不畏污泥十里遥。
雨笠
作者：许青麟
朝代：清

轻轻不畏风吹面，点点须防雨打头。名异云冠精结构，形殊雪帽密绸缪。惯遮樵子来荒径，好护渔翁上钓舟。记否彼都缁撮咏，夫须妙制礼从周。
雨衣
作者：许青麟
朝代：清

碧油制就腻罗纨，冒雨行来蔽体宽。兼采棕榈消暑湿，也偕袯襫禦春寒。濛濛丝散分如织，点点珠跳泻即乾。最好天晴横翠桁，绿蓑影外一渔竿。
风竹
作者：许青麟
朝代：清

戛玉寒生五夜秋，晚来风过响飕飗。自然天籁宫商叶，何必伶伦截管求。
与张勺波游龙王山
作者：许静
朝代：清

一带长堤柳数行，两峰山色下河梁。画师最是碧翁巧，添个飞鸦趁夕阳。
题朱梓皋湘江红叶图
作者：许静
朝代：清

家山遥隔大江流，岸荻汀枫慰客愁。游子还乡争一问，扁舟满载洞庭秋。
新月
作者：许飞云
朝代：清

远望云山暮霭浮，初生纤魄挂南楼。树头宿鸟惊弓影，水面游鱼怯钓钩。淡淡画眉微有恨，深深学拜便含愁。广寒风动银河浅，罗袜新裁夜出游。
瓶中丹桂
作者：许飞云
朝代：清

西风萧瑟透芸窗，金粟凝香吐嫩黄。祇恐秋光易凋绝，胆瓶深护一枝芳。
谢别观察夫人
作者：许飞云
朝代：清

自怜生薄命，荆布一蛾眉。何意云天谊，深承礼数知。别时增缱绻，归日更支离。回首秦淮水，悠悠寄梦思。
登吴山七宝岭
作者：许默
朝代：清
体裁：七言律诗

吴山南压重关险，埤堄中分对石屏。宋主衣冠成蔓草，钱王烟月剩离亭。江涛万顷连天白，岭树千盘接地青。指顾西兴人影绝，昔年鼓角起沙汀。
白蘋花
作者：许默
朝代：清
体裁：七言绝句

点点寒香傍客舟，伤情晚棹白蘋洲。故乡多少离人泪，并作横江一曲秋。
赋秋鸟同陆冰修吴庆伯分韵得红字
作者：许默
朝代：清
体裁：五言律诗

八月胡椒熟，群来自海东。屠坟推独产，野戍见摩空。苇岸张罗密，庖人入馔工。吾乡佳客坐，常配菊花红。
赠鸳水歌者李老
作者：许默
朝代：清
体裁：七言绝句

时曲新翻合管丝，秋风落叶下阶墀。惭予不及龙标尉，閒煞昭阳李教师。
采桑行
作者：许默
朝代：清
体裁：古风

江南春水清如蓝，村村妇女携筐篮。柔桑巳采仓庚老，听歌桑韦又再三。头眠甫过浑调息，二眠三眠心亟亟。扎山历乱呼平明，素手纤纤那敢惜。薄暮归迟忧蚕饥，饲蚕弗省儿饥啼。叶声宛转入清听，松风闸水两依稀。缲丝晴日茅檐下，大车小车争呕哑。蚕女何曾著一丝，曳向青楼斗妖冶。
晓钟
作者：诸保宥
朝代：清

沧浪一卧十余春，忽听晨钟唤醒人。萧寺依稀残月落，景阳遮莫晓妆匀。不才未入君王梦，戮力思捐社稷身。今夜得因惊蹴起，刘琨先我舞鸡频。
施大上舍薄游江夏奉题通雅堂诗钞即送之潜江县幕兼讯传经书院诸肄业生
作者：诸可宝
朝代：清

浑金璞玉尊彝贵，斯品斯才独有君。健笔能扛百斛鼎，清谈下视六朝人。要从工部亲传道，但觉空同许问津。一别三年又成集，潇湘灵瑟故粼粼。及余剪烛联床夜，重与论文把酒初。补得笙诗歌有獭，传来门客食无鱼。和戎时尚安边论，富国谁求平准书。此去沱潜傥相访，故人笼壁近何如。
施大上舍薄游江夏奉题通雅堂诗钞即送之潜江县幕兼讯传经书院诸肄业生·其一
作者：诸可宝
朝代：清

浑金璞玉尊彝贵，斯品斯才独有君。健笔能扛百斛鼎，清谈下视六朝人。要从工部亲传道，但觉空同许问津。一别三年又成集，潇湘灵瑟故粼粼。
施大上舍薄游江夏奉题通雅堂诗钞即送之潜江县幕兼讯传经书院诸肄业生·其二
作者：诸可宝
朝代：清

及余剪烛联床夜，重与论文把酒初。补得笙诗歌有獭，传来门客食无鱼。和戎时尚安边论，富国谁求平准书。此去沱潜傥相访，故人笼壁近何如。
泮山双柏行用少陵古柏行韵和金山吴教谕同年山在郡庠之西北隅
作者：诸可宝
朝代：清

昔来岱庙观汉柏，平台屹对榑桑石。威仪侠陛犹郎官，意气去天将咫尺。圣门端楷匹灵奇，别院唐槐同慨惜。飞来一凤毛羽青，结就六龙甲鳞白。昨来听鼓东吴东，馆娃访古无梧官。旧闻北宋沧浪在，胜地南园树石空。独留双柏忘年岁，几历三冬耐雪风。大德不孤必有偶，托身得所谁为功。此材何待充梁栋，泮山灵岳等珍重。葆我天真赖表章，阅他人世成迎送。要知错节更盘根，也视祥麟与威凤。吁嗟乎！吾乡尚有向南枝，太息精忠未酬用。
澄心堂歌
作者：诸可宝
朝代：清

青华镂笔红丝砚，澄心堂纸白于练。宫中保仪女掌书，江山如笑排鸾燕。姊妹承恩侍李皇，提鞋刬袜事荒唐。通天一帖题昭后，初月双趺创窅娘。烧槽琵琶暖玉柱，君王小令歌行路。别翻曲子念家山，弹绝冰弦愁日暮。瓦官阁下黄花波，啼鸟声声帝奈何。最笑仓皇辞庙日，听来犹有教坊歌。君不见官家恨不作词史，金粉南朝悉如此。
车中读元曲漫题
作者：诸可宝
朝代：清

十二珠帘不上钩，红牙短拍试新喉。文章曲似琴心转，宫谱传将笛眼偷。秋雨梧桐谈院本，春风杨柳唱《伊州》。词场从此多研调，毕竟元人胜一筹。
通明山
作者：诸可宝
朝代：清

泰山何巍峨，支尾直北走。百里一起伏，阴阳自分剖。众峰罗儿孙，峻岭试培塿。兹山特权奇，崛然拱岳后。踞形若置箕，圆顶如覆瓿。树燥泉源微，草丰土力厚。苍翠岚色妍，凸凹石骨丑。当阳具二孔，洞达左与右。摩挲至正碑，苔藓蚀螭首。所言山穴中，光明绝昏黝。堕月辉东流，杲日景西受。行云时出入，飘风历前后。谁凿混沌窍，傥辟仙灵牖。为想鸿濛初，造出天地手。徂徕及新甫，平揖与之友。虚中乃生白，秀外或非偶。责实名必循，妙理寓陵阜。荡荡尘翳空，吾以师无垢。
邓六训导应南皮尚书师聘将之武昌内子制诗扇送行为写楚山补空赠题
作者：诸可宝
朝代：清

雪样齐纨月样圆，女媭短语写婵媛。送君小别三千里，昔我浮家二十年。良马素丝方藉甚，白云黄鹄尚依然。渚宫山色描来熟，与证师门翰墨缘。乘兴西行访故人，开堂都讲礼分宾。敢如嘉淑能酬唱，况复潘杨是世亲。楚客相思烟浪阔，吴天已过石槐新。祇余削牍犹从事，未扑襕衫十斗尘。
邓六训导应南皮尚书师聘将之武昌内子制诗扇送行为写楚山补空赠题·其一
作者：诸可宝
朝代：清

雪样齐纨月样圆，女媭短语写婵媛。送君小别三千里，昔我浮家二十年。良马素丝方藉甚，白云黄鹄尚依然。渚宫山色描来熟，与证师门翰墨缘。
邓六训导应南皮尚书师聘将之武昌内子制诗扇送行为写楚山补空赠题·其二
作者：诸可宝
朝代：清

乘兴西行访故人，开堂都讲礼分宾。敢如嘉淑能酬唱，况复潘杨是世亲。楚客相思烟浪阔，吴天已过石槐新。祇余削牍犹从事，未扑襕衫十斗尘。
黑水洋看月
作者：诸可宝
朝代：清

东发紫竹林，南下黑水洋。当其初放船，海水皆浑黄。沙净黄渐灭，清彻若油碧。绿极成青蓝，蓝深转为黑。水面往往生云烟，风吹云开月上弦。仰观素魄俯黑水，水月长与船盘旋。水上指天天下水，波涛叠叠星累累。蜃气嘘翕蛟涎腥，景物中宵益荒诡。波光映月月夺色，明月到此不能白。晴霄闇澹入睡乡，软浪千重限南北。远水愈黑天愈青，骊龙弄珠辉入溟。雄奇不可言语形，古来此景何人经。江湖既明瑟，关山亦寒慄。或照思妇楼，傥邀酒人室。圆灵赋后有遗迹，彼但清华此横逸，谁合元虚希逸笔。四更未已榑桑红，再上舵楼看日出。
九峰草堂同吴梅村先生夜话
作者：诸嗣郢
朝代：清

名花美酒共婆娑，月落乌啼奈晓何。为遇浔阳旧供奉，殷勤重唱《渭城》歌。
春日徐松之以诗见赠次韵奉答并订山游
作者：诸嗣郢
朝代：清

春风随意柳条新，采药摊书寄此身。休怪白云封不住，桃花原是惹渔人。
过第九峰怀古
作者：诸嗣郢
朝代：清

短屐高筇破寂寥，危楼曲圃望迢遥。三春草色埋双俊，一夜钟声换六朝。神虎啸风常习习，乱篁翻雨故潇潇。年来莫话封侯事，流水行云意尽消。
一月十日雪忆去冬南归江舶遇大雪
作者：诸宗元
朝代：清
体裁：五言律诗

浮江初见雪，归里便经年。皓皎曾无愧，间关亦自贤。横天寒可忍，蹙浪势无前。小阁今匡坐，惟听竹树边。
丁卯元旦雨叠韵
作者：诸宗元
朝代：清
体裁：五言律诗

元旦初除腊，高天忽吝晴。积寒苏地力，奔瀑到檐声。海近鱼龙眩，军过鹅鸭惊。昨宵非守岁，百感梦难成。
三日雪中期炎午三兄可来聚又念雪行中之劳感成一篇以迎之
作者：诸宗元
朝代：清
体裁：七言律诗

冬暄何意雪浮空，书到犹言道可通。久欲扫除尘榻待，今怜辛苦驿程中。孝陵下拜寻苔石，淮榭相招乞药笼。便与安排成日课，愿君行李莫倥偬。
上巳后一日挈家人儿辈出游湖上竟日
作者：诸宗元
朝代：清
体裁：古风

轻舆饱看环湖山，两堤束湖如半环。临流况际风日美，从我恰得家人閒。南屏午静闻钟语，认塔争言吾到处。儿童摹拟说山川，尚办乘船呼伴侣。净慈香火明祠龛，人谓礼佛多祈蚕。出门已见桑叶大，间以高柳垂毵毵。行宫旧锁孤山址，今辟公园任人至。一堂高踞万花中，置茗风廊徵往事。诗碑在山覆以亭，略举沿革儿能听。果教长此谢忧患，发鬓不染将重青。人生行乐须随分，我亦年来忘喜愠。全家日作湖上游，一任纷纷笑充隐。
与海藏相遇京师有诗见赠赋答
作者：诸宗元
朝代：清
体裁：七言律诗

牵率无端入国门，庚申庚子迹犹存。君思百日维新梦，我有千秋旧涕痕。举世殆沈三里雾，说医难洞一方垣。键关人海终归去，自惜狂言舌可扪。
丙辰三月移家返杭而心白卜居海上心白索诗写五言一篇寄之
作者：诸宗元
朝代：清
体裁：古风

僦屋安妻孥，君其长子孙。阅世重忧患，君其韬语言。悠悠吴楚郊，往事安足论。吾閒且归居，国敝将图存。奋身犯百难，自叹无弟昆。不如君有弟，奉母资晨昏。楼轩语宵雪，海舶观朝暾。昔游在梦寐，苦语相寒温。吾居近湖山，君可来扣门。
中秋叠韵寄晦闻
作者：诸宗元
朝代：清
体裁：七言律诗

坛园花树在谁边，秋望方疑雁已旋。往岁赋诗同此日，故人言别又三年。索居赖可安环堵，庄语无因扰醉筵。为问阳阿善歌舞，正应圆魄照清弦。
中秋客散遂早卧明日晨起漫书
作者：诸宗元
朝代：清
体裁：七言律诗

斋厨灯火任萧然，节日家居岂自贤。去岁未归方远客，横天有月此酣眠。不祥文字憎兵甲，渐老情怀谢管弦。起视中庭设瓜果，昨宵犹爇烛如椽。
中秋念去年与晦闻连夕看月于坛园赋寄
作者：诸宗元
朝代：清
体裁：七言律诗

隔岁园游此夜情，还期万里共阴晴。寒忘风露仍坚坐，月隔楼廊作澹明。兴仆何堪言世变，别离可慰是劳生。年来烽燧看南朔，秋正平分梦太平。
为众异题王阮亭少年晚年手写诗卷·其一
作者：诸宗元
朝代：清
体裁：七言绝句

早得虞山一叟知，落笺堂集始编时。稹贻溪上分名字，却惜当年未入诗。
为众异题王阮亭少年晚年手写诗卷·其三
作者：诸宗元
朝代：清
体裁：七言绝句

弹指华严示现中，楼台七宝本玲珑。岭南江左争坛坫，合让新城绝句工。
为众异题王阮亭少年晚年手写诗卷·其二
作者：诸宗元
朝代：清
体裁：七言绝句

正宗绝代托销魂，申叔曾为语辨冤。独负遗民哀小雅，顾亭林及杜茶村。
为众异题王阮亭少年晚年手写诗卷·其四
作者：诸宗元
朝代：清
体裁：七言绝句

我藏手校漆园书，持拟君家妙迹如。只字寸缣应箧衍，论年四十九年馀。
为吴缶老题其太翁如川先生象
作者：诸宗元
朝代：清
体裁：七言律诗

过也相知慕老坡，今从颧颊见峨峨。卷中人物惟今夕，乱后梅花在野多。解与乾坤守清气，颇闻里社念霜皤。溪桥一树垂垂发，石火重看历劫过。
为妇姚营葬于南昌邓家步先茔之次感悼成一篇
作者：诸宗元
朝代：清
体裁：七言律诗

临穴犹能一抚棺，离离生死语原难。但期后日同归此，忍说人间百不欢。合眼庭堂记歌笑，伤心先陇伴荒寒。伯伦酒德今谁颂，落日高原荷锸看。
为陆丹林题红树室图
作者：诸宗元
朝代：清
体裁：七言绝句

词人昔有万红树，何似霜红自筑堪。并世江南黄叶在，华泾楼榜说刘三。
乙卯中秋
作者：诸宗元
朝代：清
体裁：七言律诗

纤云埽尽露华明，此意何能语太清。一夜思量在乡国，四年南北问阴晴。广筵烛烬香还爇，夹巷歌喧月渐生。此境儿时不堪纪，未应扶梦坐深更。
乙未十月廿日得笙伯书
作者：诸宗元
朝代：清
体裁：七言律诗

小雨愔愔昼闭关，一庭冬翠静如山。残年只合书中尽，远信今从江上还。贫贱情亲同性命，风尘涕泪属清閒。危滩百尺袁州路，为尔还歌行路难。
九月一夜大雷雨作
作者：诸宗元
朝代：清
体裁：七言律诗

又是关门听雨声，飞蚊绕鬓一镫明。何能持此除残暑，岂便相忘有早晴。砧杵邻家多不寐，屋庐閒地亦无情。去年空费秋霖咏，急电奔雷任自惊。
九月十一夕乘月自阊门归过王废基感赋一篇
作者：诸宗元
朝代：清
体裁：古风

寒月泼水成空明，垂柳结幄驰道横。言从西城趣东郭，长衢短陌多经行。兹来胡为独感喟，陈迹了了思隆平。奇渥温亡赖枭桀，崛哉张氏为雄争。吴民至今尚尸祝，七月晦日香花迎。大起园林盛馆第，如何委堕无遗甍。姑苏台荒糜鹿走，徒使千载存其名。改元定历正官制，一时海上连诸城。功虽不成志足喜，白驹场人张士诚。西风猎猎黄菜叶，坐弃天下犹可惊。广场三里今何用，留与后人供校兵。
二十九日感述
作者：诸宗元
朝代：清
体裁：七言律诗

六日已过七日来，百千万劫阅奔雷。忧时每说家多烬，无地何言骨已灰。兵法我知哀者胜，战场世有几人回。先生强说楼居乐，欲举囊钱换野梅。
二月九日灵峰寺看梅遂过烟霞洞则梅已半落矣是日同游为吷庵旭初
作者：诸宗元
朝代：清
体裁：古风

我昔知西湖，以梅甲天下。故者摧为薪，新者仅盈把。荒区能久留，天意不容假。兹游同慕此，有客曰汪夏。北山踏芝坞，灵峰扣兰若。飘香三百株，柯萼森厏厊。积缟俯泉素，丛丹列岩赭。吾行目为眩，陟亭倦腰髁。还径趋烟霞，馀春已倾泻。岂因来游人，日夕相挦扯。颇闻寺僧言，利不及楸槚。岁岁惟花时，过此憎丑䰩。踞廊石为温，意不乐他舍。何当遣东风，一夜换娇奼。惟佛高出世，如士逊在野。此花将毋同，忍使媚觞斝。重寻期隔年，书此告游者。
二月十一日为三儿安世生日赋寄家人
作者：诸宗元
朝代：清
体裁：五言律诗

汝生在邻巷，记取五年前。堕地为吾喜，留家伴母眠。扶床今解事，索果不求钱。能葆童心在，他时许象贤。
五十二岁生日天雨家人言余往岁生日亦多雨意以相慰感成一诗
作者：诸宗元
朝代：清
体裁：五言律诗

五十二生日，休论阴与晴。本来成幻住，早悔试啼声。蒙被原无勇，持觞可压惊。峥嵘看岁月，催遣一诗成。
亚子来云楚伧见念遂赋寄
作者：诸宗元
朝代：清
体裁：七言律诗

索米长安大有人，郊天楦鼓惜骐驎。霸才应笑难栖越，往事曾同不帝秦。狂乞白衣逃锁试，愿从沧海息扬尘。因君寄讯陈同甫，叶适当年谊颇亲。
京口道中有寄
作者：诸宗元
朝代：清
体裁：七言律诗

重有江南山照眼，此行不乐过金焦。杏花已信年当嫁，桂树知无隐可招。晼晚风镫曾照梦，迢遥江水可通潮。闻歌早悔轻言别，谁解迟归慰寂寥。
人日挈家至上海是日吷庵秋岳有倡和诗依韵自述
作者：诸宗元
朝代：清
体裁：七言律诗

避风岂欲效爰居，车过村闾感岁初。结习未忘三宿恋，繁忧稍遣一朝除。独憎眼疾多蝉翳，尚守书囊半蠹馀。早悔言兵晚闻道，知无困辱到横渠。
众异昆三招余聚饮余以迫睡先归道中赋谢并记一时兴趣
作者：诸宗元
朝代：清
体裁：七言律诗

早归耽睡慰閒身，鬨笑镫筵失主宾。驰道不离天上月，小车何让洛中人。移家吴下园商借，穿冢要离碣信真。俊语词人工点染，有无执著两随因。
伯严丈招饮淮榭明日赋谢
作者：诸宗元
朝代：清
体裁：七言律诗

枯淮得雨已通潮，避舸移镫坐此宵。倦客因花多有感，湿云笼月不能高。俊谭信可惊流俗，短简还应谢盛招。捉扇登车了无怍，我犹难解李生嘲。
伯华师自日本来书云近与吾友通州范彦殊彦矧兄弟相唱和既以书报赋寄长句
作者：诸宗元
朝代：清
体裁：七言律诗

觥觥德化桂夫子，更念通州两范生。日共哦诗对东海，梦怜羁客在秋城。脱身幸自兵间出，尽室今为浦上行。欲补春秋告三世，直从据乱到升平。
俶仁得陈簠斋所拓秦瓦量精本属赋长什遂为五言十八韵
作者：诸宗元
朝代：清
体裁：五言排律

汉律文多佚，秦量字可扪。篆留刊诏令，制重壹黎元。徙木民曾犯，销兵迹岂存。亡胡先应谶，二世已无孙。创业兼并始，求仙汗漫言。斩蛇开继祚，指鹿误童昏。不尽咸阳火，徒传枳道恩。用知成一统，未足守中原。功任铭金石，人犹宝瓦甗。臣斯词具狱，微管器同论。鹑首天何醉，狐鸣众早奔。风难歌驷铁，牧已失乘騵。偶语人重足，诗书劫一燔。荒荒看世换，往往为声吞。异代何馀此，当年用未繁。斗升藏怨黩，雕镂役精魂。忾息非嬴氏，奇寒落海村。千金知不易，吕览等悬门。
儿子章世今岁年十五于其生日以诗勉之·其七
作者：诸宗元
朝代：清
体裁：古风

人生小天地，惟有父母恩。应推父母心，敬爱以自存。家庭相雍和，其乐在一门。
儿子章世今岁年十五于其生日以诗勉之·其三
作者：诸宗元
朝代：清
体裁：古风

汝近多放言，为我所屡诃。儿时不自敛，少壮将如何。士憎兹多口，垂戒思孟轲。
儿子章世今岁年十五于其生日以诗勉之·其二
作者：诸宗元
朝代：清
体裁：古风

汝今所作书，先慎后颇肆。作书当主敬，古人必如是。儿毋效翁书，老作跁跒字。
儿子章世今岁年十五于其生日以诗勉之·其五
作者：诸宗元
朝代：清
体裁：古风

两姊为女兄，弟妹皆后汝。门户将以托，善恶宜自取。我生无弟兄，汝应感此语。
儿子章世今岁年十五于其生日以诗勉之·其八
作者：诸宗元
朝代：清
体裁：古风

饮食本细事，口腹莫浪求。过饱易致病，我心屡为忧。吾今幸少病，此故汝知不。
儿子章世今岁年十五于其生日以诗勉之·其六
作者：诸宗元
朝代：清
体裁：古风

日夕在我侧，犹觉多荒嬉。求学走四方，茫昧后难知。第一当猛省，如在我侧时。
儿子章世今岁年十五于其生日以诗勉之·其四
作者：诸宗元
朝代：清
体裁：古风

搬演出诸人，幻戏原寻常。汝今喜往观，杂坐闭广场。小则可致疾，念及为旁皇。
儿迈生赋示家人
作者：诸宗元
朝代：清
体裁：七言律诗

阿翁尚恋为儿乐，举室相呼喜汝生。待付诗书作年谷，不期愚鲁换公卿。得男虽晚吾何憾，绳祖当如世所称。北发明朝更南忆，高楼镫影有啼声。
元夕雨姬人具酒余懒近杯杓赋诗示之并寄家人
作者：诸宗元
朝代：清
体裁：七言律诗

屐响高衢雨脚齐，眼前蹴踏已春泥。经年佳节谁逾此，近海东风渐压西。家食得安留妇稚，镫筵相念索糖䬾。斋厨贮酒无杯杓，拥髻惟教对小妻。
元日出游
作者：诸宗元
朝代：清
体裁：七言律诗

城云得日始能温，苑树环烟静不喧。行散漫为新岁乐，邀头犹数故风存。将看烛影开驰道，真听车声过阙门。钟鼓爰居了何意，经过鹿柴我无言。
入山
作者：诸宗元
朝代：清
体裁：七言律诗

螀语蝉声作午阴，轻舆已觉入山深。各持湖海平时语，自敛风雷定后心。天下有泉供品第，伏中无暑费追寻。閒门惭愧居乡弄，喻此跫然是足音。
初渡海至芝罘赋示拔可
作者：诸宗元
朝代：清
体裁：七言绝句

平生未与海相狎，此去能看日出东。今与老坡分一席，登州楼观得毋同。
前十五年余与拔可客武昌同主建江桥以通汉口垂成而中辍近闻复有持此议者叠韵寄拔可
作者：诸宗元
朝代：清
体裁：七言律诗

往事同君感百端，江桥一议众争看。架舟未信将通险，利涉先期不病寒。何意吾言今尚用，即平蜀道后非难。明明黄鹄矶边语，惭愧鲇鱼上竹竿。
北海
作者：诸宗元
朝代：清
体裁：五言律诗

何言状北海，一水似南中。过棹花光乱，藏山石气同。数来忘禁籞，宴坐得林风。独忆江乡远，迟归愧雁鸿。
十二月二十日雪后车行竟日达都忾往抚今杂述以诗·其一
作者：诸宗元
朝代：清
体裁：古风

戒行已三日，朝旭始展軨。岂惮风雨寒，涂轨慎所经。来时道方阻，江渚求归舲。攀登蹈百险，中夜为长醒。乘车此西迈，馀悸犹竛竮。兀坐悟通塞，照眼吴山青。
十二月二十日雪后车行竟日达都忾往抚今杂述以诗·其七
作者：诸宗元
朝代：清
体裁：古风

辛丑祀灶日，我从东乡还。母病正念儿，计程两日间。道行忽大雪，岭峻不可攀。急投逆旅宿，未暝先掩关。苇薄列三榻，壁镫照冻颜。一夜雪不止，一夜寒不眠。晨兴见邻榻，陈尸方赫然。始知昨新死，棺远故待迁。趣行忍寒冽，见母不敢言。此亦雪中事，追忆今何年。
十二月二十日雪后车行竟日达都忾往抚今杂述以诗·其三
作者：诸宗元
朝代：清
体裁：古风

玉山能照人，兹行恣奇观。恨无岩下松，相倚成高寒。危厓已砥平，曲陂皆坎完。行者果投足，或可忘诸难。中原本浩荡，尤感伊洛间。有如香山胜，乃有八节滩。夷险终如何，莫作雪后看。
十二月二十日雪后车行竟日达都忾往抚今杂述以诗·其九
作者：诸宗元
朝代：清
体裁：古风

西湖十年住，饱看湖上雪。船路通浅澌，柴芦见森列。积冰煖始开，其声如帛裂。重烟化为云，山崦各明灭。远岸顿使近，其景尤奇绝。近岁多去乡，惟湖不忍别。惜哉今未归，欲辨言辞拙。更念红桕庄，丛篁冻欲折。忍饥甘里居，此乐岂盗窃。
十二月二十日雪后车行竟日达都忾往抚今杂述以诗·其二
作者：诸宗元
朝代：清
体裁：古风

远林若无枝，远水若不流。昔闻述画理，今以證两眸。浩浩一白间，时将及常州。密云曾连朝，冻合遂久留。垣屋尽加厚，又若新垩修。吾目本久病，眩视辄小休。人多诧壮观，顾盻忘所忧。吾疑泛云海，泛泛惟虚舟。
十二月二十日雪后车行竟日达都忾往抚今杂述以诗·其五
作者：诸宗元
朝代：清
体裁：古风

平生见雪多，戊戌岁将除。山行越二日，从者舁以舆。下坂每疾走，踏冰复上趋。省亲不中慑，失道曾自愚。其时已宵半，四望无室庐。有灯有犬声，初谓即荒墟。力行始得达，一叟惟噤吁。出钱乞为导，久之逢村闾。孤儿今头白，何以不安居。
十二月二十日雪后车行竟日达都忾往抚今杂述以诗·其八
作者：诸宗元
朝代：清
体裁：古风

燕市我七至，见雪惟四冬。又一至津上，即逐南飞鸿。信知北土异，不与南中同。祠祭陈后山，故人多相逢。或从故人饮，谈宴能从容。判别半死生，今复各西东。吾诗不能寄，江上多北风。经过江南地，今日在雪中。
十二月二十日雪后车行竟日达都忾往抚今杂述以诗·其六
作者：诸宗元
朝代：清
体裁：古风

新昌有二园，临河郁相望。曰熊氏漆氏，每雪登其堂。吾时方少年，策骑结客场。敝裘不求煖，志意何飞扬。城南雪棹图，甲乙题其旁。今念同游人，一一皆凋丧。我今幸不死，我发亦已苍。不知此时雪，曾否同新昌。
十二月二十日雪后车行竟日达都忾往抚今杂述以诗·其十
作者：诸宗元
朝代：清
体裁：古风

此行无聚散，两地皆寄孥。嫁女未远行，伴母同晨晡。尚言别离苦，自笑非丈夫。到都日未旰，积冰断衢涂。辙困多费时，入夜犹驰驱。平生念行役，乐与冰雪娱。到家就炉火，奇温在肌肤。得煖念奇寒，谁欤共崎岖。
十二月二十日雪后车行竟日达都忾往抚今杂述以诗·其四
作者：诸宗元
朝代：清
体裁：古风

栖霞富红叶，霜后多来游。今过作雪岭，崖岫皆难求。积素荡群垢，丛卉森琳璆。更无赤与苍，点染成高秋。意欲纵遐瞩，此行犹难留。昔闻俞翁言，净土贵自修。步步土俱净，何用师比邱。亡友久宿草，猛忆念不休。
十二月二十日雪后车行竟日达都忾往抚今杂述以诗儿子章世今岁年十五于其生日以诗勉之·其一
作者：诸宗元
朝代：清
体裁：古风

四十始生汝，汝今十五年。诵书能上口，我意为忻然。慎哉幸自择，人有贤不贤。
十二月十五日月色甚皓过拔可寓园
作者：诸宗元
朝代：清
体裁：七言律诗

庭院萧然十亩强，我来月正满长廊。十年不出犹今日，八口安归剩此乡。记取筑亭题硕果，却怜居市伴荒伧。平生相励无惭负，举债先求裂券偿。
十二月四日写寄刘三
作者：诸宗元
朝代：清
体裁：古风

两宵多被酒，实则丛百忧。方冬天不寒，气暖身为柔。况余感初度，明日岁一周。上寿任群稚，近乃隔本州。息念平生劳，当得千杯酬。有劳人不恤，往事谁咿嚘。是以从容饮，沾醉无他谋。前夕从秦翁，座有汪吴留。秦翁颇厚我，尼我无远游。昨夕从恽翁，论诗如射侯。会者十馀人，颓然多白头。前归渴无饮，昨归倾茗瓯。即复拥衾卧，鼾息何齁齁。高枕本惮醒，梦往不可收。友人熟粤俗，云酒无近喉。粤行我果成，当难酩酊求。因之奋我勇，持觥竟不休。但幸醉益恭，不贻仪狄羞。我年五十四，下视千载不。忘忧果此物，一日千春秋。谁欤可洞晓，华泾有病刘。诗成即写寄，如在黄叶楼。
午倦赋禽其有类于琴操耶
作者：诸宗元
朝代：清
体裁：古风

出巢久苦不得饱，居巢自信宁忍饥。巢中伊哑四五子，中有嫁者雄挟雌。老禽蜷伏恨无力，自奋欲效初飞时。巢幸得完子数生，晨翔晚饲巢中儿。网罗不及爱文采，雉乎亦受儿童讥。世间每诧希有鸟，实则毛羽皆离披。欲出不出木有枝，已病未病心有思。竹实可食凤所私，吾如大鸟其从之。
午日同剑丞游留园晚饮市楼缶老约也即事有述
作者：诸宗元
朝代：清
体裁：七言律诗

酒场吟地已非春，重午来寻九陌尘。园外游船时见伎，竹边笼鹤尚亲人。佳晨翻笑閒成病，晚醉能教句有神。呵壁更忘天可问，何因强起屈平身。
南归
作者：诸宗元
朝代：清
体裁：七言律诗

梦隔高城送别人，行行寒雾拥奔轮。风尘直悔劳行役，花药犹能及早春。家寄江南非万里，书言儿病已经旬。归来置膝将何语，我更今年白发新。
卧疾
作者：诸宗元
朝代：清
体裁：七言律诗

卧疾闭关遂竟日，急风吹雨欲沈江。潦深应没纵横径，林翠时窥窈窕窗。湿蚁来寻看一一，幽禽相对语双双。翛然隐几忘天籁，独信繁忧未可降。
同伯严丈味莼园茗坐
作者：诸宗元
朝代：清
体裁：七言律诗

车马来稀我到频，日斜廊静见窗尘。眼中过去庄严劫，座上无多磊落人。抵几惟闻谈战事，煮茶随分著閒民。百钱尚可黄垆醉，乱世为儒未足贫。
同剑丞步湖上公园乘月归赋成索和
作者：诸宗元
朝代：清
体裁：古风

四年归对山与湖，一日不舍朝与晡。朅来寒霞未西没，仰见月出东北隅。人言开岁过四日，何用旧历追望舒。今月古月本无异，赖此寥寂能相娱。楼扉多鐍冷墐户，镫竿相互明缀珠。山光隔湖不入夜，宛宛尽向城中趋。夏侯及我乃耽此，但惜园卉多枯株。圆灵烛霄未知纪，清游狂赏无时无。往者踯躅今喁于，会合天畀非须臾。投篇世必骇光怪，隔巷日可同歌呼。徐亭苏圃忽相忆，携家后亦曾居吴。当时跃马两年少，君今白发吾白须。
同友人过味莼园
作者：诸宗元
朝代：清
体裁：七言律诗

夹道林光受雨多，高云不动亘天河。明明钗朵当鬟见，一一车灯衔尾过。难忘临筵歌定子，莫妨归笑语黎涡。虚廊烛暗还吟啸，其奈清宵百感何。
同吷庵来镇江居金山下曹氏园用东坡两赋金山凉字韵索吷庵伯荪栗长和
作者：诸宗元
朝代：清
体裁：七言律诗

荦确车舆度夕凉，到门草树雨馀香。去年离乱今初定，往日经过客笑忙。秋与閒时逃寂寞，天围山气作圆方。塔灯照水钟鸣夜，忍逐吾怀堕混茫。
同吷庵过拔可寓斋戏作
作者：诸宗元
朝代：清
体裁：五言律诗

居邻步可到，风逐汗衣乾。闭户卧经日，从君乞小餐。蝉声晚林远，人语暑庭寒。一饱忘馀事，吾曹幸自宽。
同散原觚盦仁先游云栖还赋一诗
作者：诸宗元
朝代：清
体裁：七言律诗

入寺喜闻钟磬声，二翁一客共郊行。竹光飞雨能相待，山势趋江到此平。林壑插天容众绿，涧泉缘径识新晴。此中独背西湖胜，坛席人间未许争。
同沤尹病山觚广苍虬游云栖赋寄伯严丈江宁去年秋曾与丈同游也
作者：诸宗元
朝代：清
体裁：七言律诗

环亭竹木春无改，拍岸江涛我再来。能与一山为主客，曾携百感此徘徊。社中白发怀游躅，宅外青溪照酒杯。秋已隔年寒在眼，寺门应忆翠成堆。
同竹君拔可求所谓小蓬莱者至寺门中驻兵戒不入小立松下遂归其地可望海且揽全市形势殊胜绝竹君云不可无诗余与拔可遂赋纪之
作者：诸宗元
朝代：清
体裁：七言律诗

山如奔马不能羁，到海还留一境奇。饱听松声竟归去，未知萧寺建何时。孱兵尚恋僧厨粥，过客谁题石碣诗。欲问浮云望西北，近闻胡骑正东窥。
吷庵以与赵尧生杨昀谷诸公叠和诗见示赵蜀中诗人去年秋曾于朱沤叟所见之吷庵和诗多属沤叟叟今居苏州予亦不能无忆也遂依韵寄怀并示吷庵
作者：诸宗元
朝代：清
体裁：古风

听枫园宴秋雨过，座客论才尊俎左。今年能对去年人，忆昔相逢足相贺。风虫日鸟青春深，照水绯桃新萼破。纵无嘉会相招邀，赖有清篇腾咳唾。独思沤叟居吴中，烽镝不惊词作课。偶来海上辄急归，幽愤何殊老雪个。近状如我闻相同，家人病减除药锉。周廊花树张春晴，惜未涪心寮里坐。此间日见惟夏五，天何不仁多坎坷。夏丧厥妃我哭妹，哽痛哀呻相继作。人言愁苦踰邱山，狮象难移况蚁驮。我曹性岂甘愁苦，梦饱但期醒觉饿。诗成不敢贻朋游，手写惟趣朱夏和。
吷庵以五言一篇慰我妇姚怛化之戚引其昔感造词甚悽且约近尝为七言歌诗以洗近体嵬诡卑俳之习因依韵变体答之楞严经所谓譬如饮水冷暖在心可共喻也
作者：诸宗元
朝代：清
体裁：古风

微生分合战忧患，至人长欲齐彭殇。儿时发愿今已壮，朱颜不驻翻成苍。去年哭父今哭妇，直如决疣生奇创。得从地下见翁媪，胜我百感摧肝肠。夏生顾我长太息，为言旧厄曾亲尝。虚帷镫阁见魂魄，是梦非梦疑哀荒。诗来慰我杂悲哽，坐忘斜日明池廊。嗟哉贫贱谁相依，对泣犹念牛衣旁。
吷庵南还于天津济南道中均有诗见寄君得归而诗意多怅失若予者更何言哉依韵寄之并示拔可·其一
作者：诸宗元
朝代：清
体裁：七言律诗

浩荡君今礼岳归，心知憎与故人违。却怜竟日搴帷坐，定有低云挟谷飞。客眼醒时忘昨梦，河声尽处见斜晖。冬春再别颜同槁，岂独衣裘减带围。
吷庵南还于天津济南道中均有诗见寄君得归而诗意多怅失若予者更何言哉依韵寄之并示拔可·其二
作者：诸宗元
朝代：清
体裁：七言律诗

却曲迷阳君去住，但能纵饮效平原。嗟予亦念盘中曲，避世难寻瀼上村。久信求田为上策，即言乞食向何门。约堂相见当相忆，倒海翻河注酒尊。
吷庵示移居诗赋答
作者：诸宗元
朝代：清
体裁：古风

昔君赋移居，惟我曾投诗。一年三徙宅，君我胡同之。岁晚得幽筑，位此诗人宜。广园有十亩，下复临清漪。春风扇万绿，鹂燕来相窥。闺中婉娈妇，春及亲迎期。君其学高柔，亩川甘所师。陈哀锲不舍，吟讽何酸凄。不为新人笑，乃为旧人悲。遂视栋宇间，一一摧心脾。我欲广君意，哀乐同婴儿。堕地一声哭，忧来知无时。举家今系君，宁能徇其私。况兹天地闭，海内纷流离。一室事扫除，我久为世嗤。幸君强自宽，毋忘语者谁。
和伯严
作者：诸宗元
朝代：清
体裁：七言律诗

南都山水郁嵬隈，公卧诗轩捲碧苔。小病逢秋喜清健，西风来雁记初才。世方多难愁霜鬓，日饮无何迫酒杯。我语李生同绝倒，不谈王霸即人才。
和拔可韵示度公
作者：诸宗元
朝代：清
体裁：七言律诗

唫苦诗寒谢俗纷，未应好事独输君。客閒自喻寥天鹤，楼迥惟看度海云。能与狂歌送昏晓，非关禅意断知闻。寒宵跂脚吾何语，细数归鸿正作群。
和答晦闻
作者：诸宗元
朝代：清
体裁：七言律诗

著我疏镫密幄边，了无情话亦翛然。经行但遣中年感，聊浪争如六博贤。燕子春镫谁可喻，马蹄秋水不名篇。红裙岂复关文字，一任他时好事传。
哀师曾
作者：诸宗元
朝代：清
体裁：七言律诗

无端江表传消息，忍哭斯人比隐沦。年鬓嗟余同岁历，春游避客忆湖尘。曰归愿竟虚前约，不暝知犹恋老亲。私谥会当书孝洁，母丧衰绖阖棺身。
哀李觕巢丈
作者：诸宗元
朝代：清
体裁：古风

江西四知府，丈与徐赵王。忘年论文字，延誉亲老苍。我翁与丈游，徐叟同激昂。赵王时稍后，相视若辈行。丈既守广信，招客宝井堂。扁舟我未赴，一诺今岂忘。抱关强自卑，将母有不遑。其时数相见，丈正留南昌。后来走海上，日坐屋下廊。喜我能造门，药裹曾分将。一朝聚京师，驱车历城坊。杂坐随家人，愿言日在旁。贫官食不给，囊金资其粮。怜我已抱子，甘语酸中肠。一朝愤南归，丈独称其刚。湖山恐坐懒，出处恐无商。奈何不继见，一棺葬其乡。为诗曾哭之，行谊哀无量。距此越十年，宙合仍茫茫。近闻最小女，将嫁缝裘裳。感丈书生平，所师闻四方。偶斋与芳郭，如苏从欧阳。故山欲归卧，为园题曰偿。此志纵未副，先业云久荒。流传支社诗，岂播文酒场。在家曰孝弟，在政曰循良。恒行不可掩，作传畴能详。母为文肃女，厥妃氏曰黄。所生有六子，大都工文章。吾诗语止此，为时卅载强。幸不负故人，百变安故常。约堂丈犹子，今同旅江乡。如丈能厚我，投分容其狂。诗成一写示，愿共慎箧藏。
哀梁卓如
作者：诸宗元
朝代：清
体裁：七言律诗

平生文字见瑰奇，闻系安危世共知。牖下得终嗟委蜕，囊中探智愧同时。身能卅载言兴废，后惜群流失导师。致疾无端医复误，刳肝镂肾果何为。
哀缶翁四十韵
作者：诸宗元
朝代：清
体裁：古风

病以不全全，我昔赠翁句。翁病今不苏，言哀忍无语。思翁苏州时，一见贻我诗。署姓误作褚，明日来致词。言寻桂河坊，时登癖斯堂。书画徇夙好，每见开橐囊。时我尤嗜印，举赠不自惜。佳石为奏刀，歪扁布朱白。思君武昌时，远来将北征。同车乐旦夕，遂作京师行。朱邸好结客，翁复称我贤。置酒张君家，日为开广筵。吾时方跌荡，伎饮且招翁。杂宾纵满座，翁但谢以聋。思君杭州时，十载曾四来。梵诵礼所亲，头白犹深哀。又尝居我家，妇稚同笑哗。抚顶誉我儿，往往龙驎誇。挂壁有翁画，自谓后弗如。治具称厨馔，肉脯佐笋蔬。最后在今夏，翁能迟我归。凉堂俯湖风，论画语通微。铜象近在龛，眉鬓依龙泓。尝谓千载后，谁更知两翁。海上十馀年，事事犹在眼。伤哉楼居人，再见陵谷变。赁居昔对街，言别后还里。别久仅三月，书来辄累纸。为言近过从，惟有朱与王。合君得为三，庶可相颉颃。避地岁一来，甲子迄丁卯。翁怜我日贫，我喜翁不老。聚语杂悲欢，往往如家人。诗成必写示，琢句弥生新。或许我点窜，或许我涂抹。滨病付一编，犹强我加墨。哭翁今有泪，和墨纸为湿。吾叔近告徂，痛与翁同日。我诗告翁灵，难尽翁生平。翁自有不朽，后当书其铭。
哀闽二翁 其一 魏季渚
作者：诸宗元
朝代：清
体裁：古风

前游墟墓间，相地曾逢翁。言自海外归，惜我前不从。更言举两男，近乐与我同。壮健犹当年，失喜无衰容。感翁昔论我，所囿在国中。何如纵所之，政俗穷西东。甘为作喉舌，尽揽西方风。蹉跎失远游，别矣如燕鸿。哀耗隔岁知，未一临幽宫。晚闻嗜博戏，喧笑声隆隆。此为耄岁事，不用哀材雄。
哀闽二翁 其二 王又点
作者：诸宗元
朝代：清
体裁：古风

碧栖号词客，其诗寔胜人。霜天老病句，传诵尤绝伦。平生近闺襜，解与蛾眉亲。千金药自知，胡为殉其身。遂使跅弛才，仅与周姜邻。昨方语叶夏，闽海懔潜鳞。更念京师游，裙屐同笑嚬。畏庐腾雅谑，饰美群疑真。君亦不谓忤，隅坐言芳尘。归人后得见，友好惟稚辛。夕饮遂大渐，此亦今幸民。
四月三日哀迈
作者：诸宗元
朝代：清
体裁：古风

汝生值今朝，死先十五日。生年未及周，委化复何恤。有母今哭儿，有姑今哭侄。为言堕地事，直至汝婴疾。我虽强不悲，泪欲夺眶出。几忘殡在野，忽念抱置膝。我初闻汝病，得书恍有失。南还促宵征，入门不敢诘。见汝能笑啼，若脱械与桎。无何病中变，不谓救无术。沈沈汝病时，寒雨挟飓䫻。晴光晚在牖，汝竟一生毕。我今写诗处，即汝死之室。魂小将何依，梦呓杂啾唧。
园池上有废亭同伯荪坐话久之次前韵
作者：诸宗元
朝代：清
体裁：七言律诗

园柳青疏昼亦凉，渚莲红退叶能香。是间濠濮閒成趣，我辈蛩驱老尚忙。已负买田为下策，颇思种树乞奇方。谋人家国原馀事，难得山川辟莽茫。
园游赋示孝若
作者：诸宗元
朝代：清
体裁：七言律诗

林阴草色涨晴流，不雨来登池上楼。十日尘埃闭亭馆，一年花事有春秋。故人何暇来相慰，壮岁多忧强自休。横笛按歌吾久倦，南归今始作园游。
壬申三月十六日·其一
作者：诸宗元
朝代：清
体裁：七言绝句

儿时食物争罗致，病榻今年事可夸。独惜清明寒食后，晨兴犹未注新茶。
壬申三月十六日·其二
作者：诸宗元
朝代：清
体裁：七言绝句

掘参往业成王略，我啖其根活病躯。今向关东论豪杰，尚多张耳与陈馀。
壬申二月十一日
作者：诸宗元
朝代：清
体裁：五言律诗

贮泪惟枯目，忘忧祗此心。死生大事业，病候象晴阴。生意絪缊得，酣眠取次寻。求医问我友，积感更弥襟。
夜从静安寺道归过恕斋故居闻恕斋昨日葬西山矣感纪一篇
作者：诸宗元
朝代：清
体裁：古风

故人筑宅临道边，我亦居此曾三年。明明七载同所止，吴风楚雾心茫然。西山昨日成新阡，一棺戢身碑有穿。园中草木皆故物，卫公戒子悲平泉。人间一事犹挂眼，当日屋成君病眠。忧时愤俗复强出，笃守故辙无他迁。剪除豪滑奋弹戮，时论百喙称其贤。惟刚及介君可信，宫府不通缯与笺。国门再入腾谤誉，言有不用忧悁悁。鸣笳建纛送还镇，我时窃叹君难全。牙兵日横柄潜夺，崇朝祸发张空拳。古来覆败类如此，为之者人成者天。江声东流日夜急，君何负此清冷渊。黄州鼓角不可听，别语虽秘人能传。户庭重过见寒月，榆柳已老无鸣蝉。回车腹痛在何日，我今踯躅来门前。
夜坐示拔可度公
作者：诸宗元
朝代：清
体裁：七言律诗

灭烛窗虚见海光，瞢腾但以睡为乡。风中巨浸如山立，秋后清宵比昼长。三客复成今日聚，百端难讳少年狂。轻寒疏雨帘垂地，同有南人念北方。
夜游约同去病
作者：诸宗元
朝代：清
体裁：七言律诗

酒馀奇气不能收，林薄驱车作野游。片月早升光在树，万家无睡梦成秋。楼台近海宜忘暑，士女围镫不解愁。难遣近来怀抱恶，悽然越谩复吴讴。
夜过海藏楼归纪所语简太夷并示拔可
作者：诸宗元
朝代：清
体裁：古风

海云敛月凉生芒，栝竹影地森成行。马蹄蹴踏若翻水，但惜损此寒琼光。打门夜半撼邻睡，主人延客先下堂。兼旬再见已足喜，况能坐对秋宵长。主人论诗得真理，近称米氏推襄阳。上规韩白许永叔，出以简淡非寻常。老颠落笔不局曲，意境往往齐苏黄。前闻沈侯语夏五，文字不可轻其乡。此言当为永叔发，我意若合衡与量。嘉祐元祐在何世，纵有作者人谓狂。明星耿耿露作霜，我归所止神旁皇。人间俗论成嗤点，段拂岂果师元章。
大至阁·其一
作者：诸宗元
朝代：清
体裁：五言绝句

邻畦判南北，鸡犬无宁声。所憎妾妇愚，但为箕帚争。
大至阁·其三
作者：诸宗元
朝代：清
体裁：五言绝句

千金悬国门，不得易一字。乃闻说士雄，辇金还自市。
大至阁·其二
作者：诸宗元
朝代：清
体裁：五言绝句

睡声能撼眠，近在屋前后。中宵两眼开，不如绕床走。
大至阁·其四
作者：诸宗元
朝代：清
体裁：五言绝句

日不沈于西，月不升于东。升沈果何物，遂旌宵昼功。
妙高台和众异韵
作者：诸宗元
朝代：清
体裁：古风

我闻妙高台，缥缈化人城。溪山占幽胜，缁素皆经营。幻住果何有，风松不留声。土木誇一时，有情徇无情。游者能一至，虎迹迷纵横。崇楼俯废塔，过视谁重轻。山中人有言，从浴疑华清。云窗与雾阁，岂得山灵盟。
孤山晚兴
作者：诸宗元
朝代：清
体裁：七言律诗

寒同閒客坐斜曛，打桨清波静可闻。出岭云偏留一抹，界湖堤自作三分。花光娱我迟当见，塔势如人了不群。欲写屋山忘岁月，为招颜寓及萧耘。
宗孟既及于难余以联挽之词曰论事非有可为君归地下应横涕杀身诚所不幸我愧兵间再脱身后四年浚南与余相遇于金陵出其哀宗孟诗三篇见示为词颇痛遂追挽亦成二篇·其二
作者：诸宗元
朝代：清
体裁：七言律诗

消息当年阻战尘，日闻季武惜佳人。九原应恸难谋国，四壁尤怜不讳贫。爝火功名犹历历，浮云出处本陈陈。楚些先后哀亡友，海内今仍有病呻。
宝应道中赋寄啬翁
作者：诸宗元
朝代：清
体裁：五言律诗

堤高横巨浸，潦落苦骄晴。匡坐依帆影，来船问驲程。过江非寂寞，行水愧经营。廿载治淮略，何能慰友生。
客言
作者：诸宗元
朝代：清
体裁：古风

青岛本我土，他族迭据之。屹然东海滨，政俗多从夷。市政尤大备，一一见设施。蓬莱阅海市，过者忘侏离。杂居尚远控，谲哉木屐儿。客言十年前，道过尤可悲。森森列兵卫，舰舶非国旗。道旁见群博，蹲踞还争嬉。一人突起立，屋角遂小遗。侧目视博场，裤解呈其私。旁呼尚强答，格磔若有词。急走还其所，露秽犹淋漓。冒利竟忘耻，其国良可知。先生闻客言，不惜状以诗。此纵举细事，实已破藩篱。道溺本有罚，法弛何至斯。文野国所判，礼防慎自持。客语虽宾戏，我忧无已时。同川浴男女，裸逐已不奇。放诞视为俗，其政将中衰。首俯尻益仰，倒置皆人为。先生操此义，不畏他族嗤。
寄晦闻
作者：诸宗元
朝代：清
体裁：七言律诗

北乱曾同感未归，我归今后别湖扉。久知俗敝无愚智，终信群嚣有是非。长夜笳声逢晓静，一春花事任风飞。越中剑气今沈歇，耻著曼胡短后衣。
寿刘三母夫人七十
作者：诸宗元
朝代：清
体裁：七言律诗

轼若为滂母许之，堂堂宜使后人知。奉亲甘作逃名计，结客曾闻戒饮词。白发娱觞无量寿，黄花环屋盛开枝。还劳投辖招吾醉，来看莱衣舞小儿。
寿太夷七十
作者：诸宗元
朝代：清
体裁：古风

去秋君谓春当归，将不再出还初衣。从亡未遂沈海烈，论寿亦是悬车时。平生重君守节概，在闽可洗刘氏讥。日星为纪齿纵老，胜我五十知昨非。当年相逢各壮盛，玉貌欲解邯郸围。赠篇相许同鲁连，所语成谶嗟退之。救亡二策震一世，寺廊往语为累欷。国如藏舟夜负走，家有重器邻争窥。君申论难我奋笔，意可假手扶颠危。奔腾日月今廿载，赋诗寿君何及斯。往怀早见鸥榭记，众誉或涉龙州师。世更诵君书及诗，寒泉落涧林禽飞。君归行复值生日，我言傥为倾深卮。惟忠与孝可永永，侍次况有君佳儿。
将挈家去杭感赋
作者：诸宗元
朝代：清
体裁：七言律诗

悠悠乡里未能谋，去去江湖尚独忧。凡楚存亡任天意，曹刘吞攫谢时流。四年两度逢多难，十口全家住一楼。槛竹庭梅待归视，岂能海角久淹留。
小病愤书
作者：诸宗元
朝代：清
体裁：七言律诗

十日几无一日安，心知内热杂中寒。蓬头椎髻将何慰，虚室单床赖自宽。往迹可忘同一埽，此生早分阅诸艰。祝宗祈死非吾事，蔬笋谁从饱晚餐。
岁晚来视笙伯仲姊留五日别去
作者：诸宗元
朝代：清
体裁：古风

三月别去遂涉秋，七月同作青溪游。何图岁晚得再见，况复五日能羁留。一年踪迹我如此，念兄与姊行白头。南居各有家室乐，北望曾为京师忧。即今坐语还太息，寄书不达空传邮。二亲若在念行役，岂许南北同飘流。将归复忆去年事，八口避地租邻楼。双梅照座送除夕，饼饵晨馈午不休。两家儿女渐长大，新婴入抱还咿嚘。天寒欲雪今曰归，车行惘惘资轮辀。长涂幸未塞荆棘，隔夜先属加衣裘。家人候门簇镫火，宵谈直可忘更筹。鬓须日老离日多，长歌未足销繁忧。
岁腊卧疴拔可吷庵存问稠叠心白复来杭省疾赋诗为谢
作者：诸宗元
朝代：清
体裁：七言律诗

病中不觉过除夕，海内相怜有故人。急欲报书知未死，何如裹饭耻言贫。閒教宵寐能连晓，静喜冬寒已换春。梅正作花吾彊起，却胜怅卧问漳滨。
己巳正月二十日女儿云怡来别将赴广西时寿氏婿方客柳州也以诗示之
作者：诸宗元
朝代：清
体裁：七言律诗

汝先失母今为母，提挈双雏桂管行。蛮瘴竟忘非远地，海航端念是初程。明知我健无衰病，更抱孙归见长成。刺促此时相慰语，老怀刚喜雨能晴。
庚戌三十六岁生日赋示亲知
作者：诸宗元
朝代：清
体裁：古风

昔我年十岁，读书方闭扃。文选能上口，座客称宁馨。甲午越二十，自寿齐岁星。晨筵张庭堂，晚醉倾杯瓶。结交多少年，豪语辄可听。慷慨言忧时，糠秕视六经。迨年三十时，丧母嗟零丁。寒舟舣吴城，独登湖上亭。眼中五老峰，对我同冥冥。日月忽焉逝，卅六成今龄。颜枯难再泽，发缟难再青。托身慕冰蘖，息念忘风霆。岂无稻粱谋，但乞文字灵。黑头作卿相，黄金聚娉婷。此心久寂灭，无待书其铭。醵饮劳群公，会食风中萍。何以厉吾志，何以葆吾形。还当乞嘉言，不寐先求醒。
归车
作者：诸宗元
朝代：清
体裁：五言律诗

久晴云作赤，将暝树先昏。倦客仍行役，归车过水村。大星看出没，群动失飞翻。旸雨皆关性，嗟今未足论。
徐州
作者：诸宗元
朝代：清
体裁：七言律诗

北望寒云晓不收，南归今始过徐州。日光将出云奔马，风力初温渚泛鸥。地画中原风尚僿，民居山碛气难柔。半生乘障思为法，世论悠悠孰可谋。
得众异书却寄
作者：诸宗元
朝代：清
体裁：五言律诗

度辽君久去，安越我无言。人海劳缄札，书巢念闭门。五年秋似昔，百病舌犹存。黑石临星浦，潮声听吐吞。
得瘿公京师书却寄
作者：诸宗元
朝代：清
体裁：古风

城中有山朝暮见，紫翠晴昏看百变。出门绕屋俯溪流，已与澄湖斗飞练。南居胜北此语久，家食累人吾计倦。京师一月书再来，为说花时共游宴。故人磊落惟罗瘿，大隐王城谢时彦。平生所交遍海内，识我初知我狂狷。索诗写寄还怅失，在口能吟不如面。朅来江上多北风，过去人间怨漂霰。大堤士女唱铜鞮，谁问襄阳耆旧传。山川信美况乡国，舍此他求复何衒。撑肠文字闭门居，我亦劝君勤笔砚。
心白索诗二十馀年之交谊非一诗所能檃括述其初心商其晚计遂成一篇
作者：诸宗元
朝代：清
体裁：七言律诗

降伏皈依感一时，晚能梵夹日相随。学书不进非谐俗，遁世将归尚乞医。早为贫儿求宝积，但安群季慰輖饥。低回二十年来事，强半平交未尽知。
感事
作者：诸宗元
朝代：清
体裁：七言律诗

入关但近舞裙尘，父死忘雠若楚秦。执挺降王甘作长，裼裘公子果何人。先除异己终无补，自坏家居久有因。太息武公言不用，十年往事计金缗。
感春
作者：诸宗元
朝代：清
体裁：七言律诗

桃叶柳花今在眼，荻芽芦笋已登盘。端居坐惜岁时晚，狂语谁为醒醉看。残雪压檐晴亦雨，高城近水昼生寒。屈原幽隐韩孤愤，未敢题诗强自宽。
感纪
作者：诸宗元
朝代：清
体裁：七言律诗

柳丝池馆过清明，庵榜好题心太平。地僻近多疑远信，天愚寒不解朝晴。草间求活留花种，云外遗音有雁声。不信南东金粉地，供人挥涕说神京。
戊戌秋中寄东虚
作者：诸宗元
朝代：清
体裁：七言律诗

闻汝全家去抚州，未将消息告交游。人言张俭同亡命，我识梁鸿岂避仇。有舌尚存言变法，此心未死莫悲秋。种瓜自是君家事，莫向青门问故侯。
戏投怀薮
作者：诸宗元
朝代：清
体裁：七言律诗

月出高空助夕凉，故人相对坐风廊。新泥堂上成沟画，半灺镫光接混茫。子弟两家酣睡美，文书终日署名忙。扇云汗雨炎蒸地，莫笑推排各老苍。
我园
作者：诸宗元
朝代：清
体裁：古风

我园有一梅，日往问消息。高枝迟著花，低枝初点的。东风虽未来，喜欲动颜色。平生郁此怀，每可唾手得。况此为我有，寝食日在侧。纵使阅雪霜，定免受残贼。明年更作计，三数当手植。土壤虽不宽，耙锄恃己力。位置将何宜，无意限南北。终思我园中，永不长荆棘。
拔可书来属过江宁一视其家往访不得门巷赋示拔可
作者：诸宗元
朝代：清
体裁：七言律诗

来访溪堂戒夙期，出门惘惘路成岐。回车曲巷终相失，高柳丛花我所知。此诺竟教呼愧负，故人应不为瑕疵。市桥小立风吹袂，冲雨归来剩有诗。
拔可既卜居意有不乐赋此广之
作者：诸宗元
朝代：清
体裁：古风

君昔卜宅金陵居，自谓钟山落吾手。一朝舍去不却顾，久闭春窗与秋牖。三年海上君独閒，十亩林阴今始守。腾书前日告京师，我为申眉开笑口。南来扣户初不知，突兀高楼隐榆柳。开轩众绿相周遮，直疑邻亦为君有。平生自许策无失，此事何关狂以狃。当前快意岂偶然，草创中兴听评剖。
拔可既和众异妙高台诗更依韵一首
作者：诸宗元
朝代：清
体裁：古风

名山古游幸，列骑如坚城。况近楼山村，何殊夹马营。红妆从娥娥，刀剑应无声。荒塔寺重垩，辉映若有情。念以缄白骨，涕泪当纵横。美人果何物，休令黄屋轻。前鱼亦可泣，浊井不再清。妙高留此台，忍见钗钿盟。
拔可补写二十年所为诗病中起读不觉竟卷赋示一篇
作者：诸宗元
朝代：清
体裁：七言律诗

一病遂教弛百骸，君诗娱我晚来佳。旧唫辛苦为追写，此事从容有好怀。学古自能成独到，嗜奇不信剩吾侪。西江宗派今无几，坐被人称近简斋。
拔可近游燕子矶有诗依韵奉和
作者：诸宗元
朝代：清
体裁：古风

岩洞缘江达悬岸，谁其游者趾垂半。此城燕子果飞来，靖难当年曾召乱。日与山灵洗谤名，大江潮落复潮生。岸人失色舟人险，历历篙痕石隙行。
拔可连得伊墨卿书幅皆举以走视且云将榜所居曰墨巢为诗张之
作者：诸宗元
朝代：清
体裁：七言律诗

汀州书法出诸城，波磔分明直劲成。所好容教欧九聚，后来分取邵庵名。护持神物看连璧，笃嗜乡贤守在楹。奋笔我能求法乳，石经今见汉熹平。
招集晦闻诸公于寓斋客去成此诗
作者：诸宗元
朝代：清
体裁：七言律诗

难逢云日过清明，草具杯槃聚友生。缟纻四方期不负，锋车一夜语犹惊。北来应喜尝南味，醒语何堪敌呓声。客散青天见明月，此时翻惜客先行。
挈家人至玉泉观鱼连日卧病是日少间欣然书之
作者：诸宗元
朝代：清
体裁：七言律诗

秋入水云凉更白，山依林薄近逾青。病耽风物收微尚，重过桥亭感夙经。到寺钟鸣开暝籁，争巢鸦堕散疏翎。何如策策堂堂地，但许群鱼解出听。
挽啬翁世丈
作者：诸宗元
朝代：清
体裁：古风

记我初识翁，翁年五十二。快若平生欢，相勖四方志。读书在有用，但戒不习吏。冯依皆自为，侃侃日论议。本州苦经营，间亦及国事。我怀翁所知，许不为物累。乙卯翁在都，南归惊宵寐。呼镫起写诗，晨发独相示。合眼此十年，悯乱若五季。翁归不再出，丘壑颇自恣。五月翁生朝，觥祝我一至。犹言养高德，庶可息倾诐。笑慰杂嘲弄，爰居钟鼓避。国非不可为，货恶弃于地。别来甫闻病，凶问遽愕眙。论定在阖棺，诗成未收泪。有才奋早施，垂暮简旁嗜。此语可长生，恸哉今永閟。
挽沈涛老·其一
作者：诸宗元
朝代：清
体裁：七言律诗

强醉渊明漉酒巾，疲辕往辙记辚辚。弃官尚积回天志，有婿曾为殉国人。舄奕功名乔木在，峥嵘文字故楹新。公原无憾时同惜，雪涕诸孤语苦辛。
挽沈涛老·其二
作者：诸宗元
朝代：清
体裁：七言律诗

雄篇晚胜复工书，能事恢恢德业馀。何意西风闻吊鹤，应教南徼激湍鱼。低回病榻犹谈戏，配食先祠合扫除。生卒纪年皆戊午，龙蛇岁厄竟何如。
挽陈其美联
作者：诸宗元
朝代：清
体裁：联

功成不居，信矢弗渝，君终殉志以死；国难甫平，世变方亟，今能归葬于乡。
散原以庚辛年间诗卷见示感上一律
作者：诸宗元
朝代：清
体裁：七言律诗

一卷冬春上冢诗，近嗟节日废归期。忧天泪尽翁垂老，避地人多事可知。宵梦长教恋松桧，馀生未分狎蛟螭。朱姑桥近梅家巷，麦饭无由补我悲。
敬乡楼图卷为黄溯初题
作者：诸宗元
朝代：清
体裁：古风

永嘉之学首季宣，寔从道洁源伊川。礼乐制度求措用，所学下足安元元。文节忠定相后先，乡守其学垂千年。仲容晚出我得见，诵礼法墨曾周旋。君今筑楼求遗编，不独数此二三贤。发幽启翳穷里壤，其人纵往尊其言。佳刻去岁堕我前，纸墨不朽君能传。此楼此图无间然，何愁陵谷为变迁。
方暑多雨时拔可梦旦昆山众异往游天童雪窦二寺
作者：诸宗元
朝代：清
体裁：五言律诗

山游言避热，先犯海程寒。雪窦竹当见，天童雨不干。岩栖思静地，乡味戒行餐。腰脚吾惭健，诗成定许看。
明日更为一篇
作者：诸宗元
朝代：清
体裁：古风

去年花发吾卜居，今年花发吾检书。客言株下可埋铁，后更作花今难如。物性相感原盈虚，已胜论月争蟾蜍。所忧本性受戕贼，遂教一盛成终枯。我今不为强约束，一任柯萼相扶疏。儿童渐长亦如我，岁岁花底同嬉娱。
晚发京师
作者：诸宗元
朝代：清
体裁：七言律诗

北来已悔失花时，南去犹能和竹枝。今倚晓风闻鼓角，不留残梦在京师。九关虎豹曾何恤，一雁江湖有所思。归语家人应嗢噱，箧书无恙面增肥。
晚归
作者：诸宗元
朝代：清
体裁：七言绝句

晚木风多秋作晴，平原能见海云生。万书堆几蒙头坐，今许长空着眼明。